Mempopularkan Arca daripada Batu Pualam Langkawi

Batu pualam merupakan antara bahan yang digunakan dalam penghasilan produk industri berupa hiasan rumah, cenderamata, jubin lantai, batu turap, tapak tangga, bangku, meja, batu peringatan, batu nisan dan seumpamanya. Batu pualam turut dikenali sebagai batu marmar dan marble.

Dalam bidang seni visual, batu pualam menjadi medium penghasilan arca. Arca dihasilkan dalam bentuk dua dimensi atau tiga dimensi secara teknik mengukir atau pemodelan menggunakan material dan medium daripada kayu, plaster, seramik, besi, resin, wayar, perak, gangsa, alabaster, gading, pulpa, porselin, aluminium, keluli tahan karat, batu, batu pasir, batu sabun, batu konkrit, batu granit dan batu pualam.

Di Malaysia, antara disiplin arca adalah sesuatu yang seakan-akan terasing dan kurang diperkatakan secara umum berbanding dengan catan dan lukisan. Hal ini barangkali disebabkan latar belakang, budaya dan sejarah masyarakat di Tanah Melayu sendiri.

Jika ditelesuri sejarah perjalanan arca moden di Malaysia oleh pengarca tempatan, maka garis masa terawal dapat dikesan telah bermula sekitar tahun 1960-an. Antara disiplin ini lewat tahun tersebut telah mengangkat nama Syed Ahmad Jamal, Anthony Lau, A. Latiff Mohidin, Lee Kian Seng dan Redza Piyadasa dengan penghasilan arca daripada gangsa, besi, kayu, seramik dan pada tahun 1986, Syed Ahmad Jamal telah menghasilkan arca yang diberi nama Lunar Peak menggunakan batu pualam.

Terdapat beberapa lokasi pengeluaran batu pualam secara industri di Malaysia, iaitu di Ipoh, Perak dan di Pulau Langkawi, Kedah. Di Langkawi, batu pualam boleh ditemui di Bukit Puteh dalam Mukim Kuah, Pulau Timun dan Pulau Dayang Bunting. Ekosistem yang menarik di sekitar Pulau Dayang Bunting menyebabkan pulau ini diangkat oleh Langkawi UNESCO Global Geopark sebagai Taman Georimba Marmar Dayang Bunting. Keunikan muka buminya melayakkan pulau peranginan ini dikenali sebagai Langkawi Geopark.

Pada tahun 2001, Kedah Marble Sdn. Bhd., iaitu sebuah syarikat yang menguruskan pemborongan batu pualam di Langkawi telah menutup operasi mereka, lantas batu-batu pualam yang telah dibongkah secara perlombongan besar-besaran sebelum ini telah terbiar. Hal ini telah menarik minat dan menggerakkan usaha oleh beberapa orang artis yang berada di Langkawi untuk mengguna pakai dan mengetengahkan penggunaan batu pualam sebagai medium hasil seni. Mereka ialah Zul Idris dan Abd. Hamid Muhamad bersama-sama beberapa orang artisan lain.

Pada tahun 2006, mereka berdua dan artis dari Jerman telah menghasilkan arca sempena acara Artist Colony di Laman Padi, Langkawi. Selepas itu, dengan kerjasama 14 orang artisan lagi, mereka menghasilkan arca berjudul “Geopark Memorial” dengan kerjasama Lembaga Pembangunan Langkawi. Arca tersebut telah diletakkan di tengah pusingan bulatan berhampiran Lapangan Terbang Antarabangsa Langkawi. Abd. Hamid Muhamad juga pernah menghasilkan arca daripada batu pualam Langkawi dan arca tersebut telah dipamerkan di Kompleks Kraf Kuala Lumpur.

Apa yang istimewanya dengan batu pualam di Langkawi? Menurut penelitian pengkaji dan pengguna batu pualam tempatan, batu pualam di Langkawi mempunyai kualiti dan gred setanding dengan batu pualam di Carrara, Itali – kawasan kuari perlombongan batu pualam terkemuka di dunia. Jenis-jenis batu pualam yang dapat ditemui di Langkawi seperti antique white, white brown, white grey, grey, black, white roses, palas dan yang paling istimewa ialah jenis royal white.

Kewujudan Balai Seni Negara Langkawi (BSNL) sejak tahun 2019 telah memeriahkan suasana dan perkembangan seni visual di wilayah Utara Malaysia amnya dan Langkawi, khususnya. Pada tahun yang sama, BSNL telah menganjurkan International Marble Art Camp (IMAC 2019) di Langkawi sebagai sebahagian daripada pengisian program Route to KL Biennale 2020 dan tahun melawat Malaysia 2020. Kem ini dilangsungkan di Bengkel Fabillah Marble Craft, Kampung Lembaga Kemajuan Wilayah Kedah (KEDA) Wang Tok Rendong.

Kem yang bermula pada 30 November sehingga 13 Disember 2019 ini telah menarik minat seramai 20 orang artis dan pengarca tempatan dan luar negara, seperti dari Itali, Belgium, Perancis, Reunion Island, Indonesia, Thailand, India dan Nepal. Penganjur telah melantik pengarca batu pualam tempatan iaitu Zul Idris sebagai Pengarah Kem dan dibantu oleh Tajali Abdullah. Akhir sekali, hasil karya seni daripada kem ini telah dipamerkan di Lapangan Terbang Antarabangsa Langkawi, hasil kerjasama BSNL dan Malaysia Airports Holdings Berhad sebagai usaha untuk memberi kemudahan kepada orang awam dan pelancong untuk mengakses dan menikmatinya di pintu masuk negara.

IMAC menurut Muhammad Hazrin (2019) merupakan program yang menghimpunkan artis tempatan dan luar negara untuk bersama-sama berkongsi dan mempelajari teknik serta teori untuk bereksperimen dan bereksplorasi sifat material dalam mempelbagaikan bentuk karya. Hal ini selari dengan matlamat program untuk memperkenalkan pengarca tempatan dan mempromosikan keunikan batu pualam Langkawi sebagai bahan seni.

Kejayaan penganjuran kem ini telah meletakkan arca batu pualam Langkawi sebagai sesuatu yang istimewa, lantas membenarkan penganjuran IMAC secara dwitahunan. Keadaan pandemik Covid-19 yang melanda di seluruh dunia walaupun memberi impak besar namun tidak menghalang penganjuran IMAC 2021. Untuk edisi kali ini, Ramlan Abdullah telah dilantik sebagai pengarah kem dan dibantu oleh pasukan urusetia, terdiri daripada Tajalli Abdullah, Abd. Hamid Muhamad, Low Chee Peng, Baharudin Arus, Muhammad Izzat Md Isa dan Rosli Zakaria.

IMAC 2021 yang berlangsung pada 26 November 2021 hingga 10 Disember 2021 telah disertai oleh artis seperti Raja Azhar Idris, Ahmad Shukri Mohamed, Umibaizurah Mahir, Chai Chang Hwang dan Tan Nan See, manakala peserta artisan pula ialah Mohd Hanafiah Kamaludin, Muhammad Aqib Jamal, Nazri Abdullah, Mohd Zahir Ismail, Muhamad Rasyid Al-Redha, Muhamad Aqil Ahmad Mahmod, Ahmad Irsyaduddin Maktar, Yusri Md Yusof dan Syahril Azwan Salleh.

Tempoh kem selama dua minggu tersebut turut disertakan pelbagai aktiviti bagi memantapkan idea dan kemahiran, satu daripadanya ialah sesi Online International Artist Talk oleh artis dari luar negara, iaitu Abu Jalal dari Singapura, Ali Umar dari Indonesia, Tamaki Takaharu dari Jepun, Mahadi dari Brunei Darussalam dan Kanta Kishore dari India. Sesi ini dikendalikan oleh YM Raja Fadzilah dan disiarkan secara langsung melalui laman Facebook BSNL.

Harapan utama untuk program seumpama ini adalah dapat menarik minat artis dan pengarca tempatan untuk menghasilkan arca dari batu pualam Langkawi serta dapat melahirkan pelapis baru melalui latihan dan pendedahan kepada para artisan. Tidak kurang juga, sebenarnya mampu ditafsirkan sebagai manifestasi kepada perkembangan seni kotemporari dan khazanah kebudayaan Malaysia.

Langkawi bukan sahaja kaya dengan tarikan alam semula jadi dan fasiliti pelancongan semata-mata, malahan turut menyajikan satu keistimewaan yang tersendiri iaitu batu pualam berkualiti tinggi.


Nikmati Karya Seni Awam di Lapangan Terbang

Untuk mendapatkan maklumat terkini, ikuti kami melalui Telegram

Kuala Lumpur – Dalam usaha merealisasikan karya seni awam dan membawa seni negara kepada masyarakat dalam dan luar negara, Balai Seni Negara melaksanakan inisiatif dengan kerjasama Malaysia Airports Holding Berhad (MAHB), iaitu menerusi pameran karya seni KUL Art Airport yang berlangsung dari Januari sehingga Jun 2022.

Inisiatif ini adalah untuk memberikan peluang kepada para seniman tempatan untuk menerokai dan memperkenalkan identiti seni dan budaya di platform antarabangsa selain menambah baik faktor keselesaan dan bersifat mesra pelanggan di ruang lapangan terbang kepada pelancong domestik mahupun antarabangsa.

KUL Art Airport boleh dikunjungi di empat buah lapangan terbang antarabangsa kendalian MAHB, iaitu Lapangan Terbang Antarabangsa Kuala Lumpur (KLIA), Lapangan Terbang Antarabangsa Pulau Pinang, Lapangan Terbang Antarabangsa Kota Kinabalu dan Lapangan Terbang Antarabangsa Kuching.

Pendekatan KUL Art Airport juga sejajar dengan konsep “Seni di Lokasi” yang telah diperkenalkan oleh Balai Seni Negara malah dilihat dapat menjadi satu daripada projek seni karya awam yang mengangkat seniman tempatan dalam mempromosikan karya seni di pintu masuk negara.

Di KLIA, para pengunjung boleh menikmati karya seni awam bertajuk Polyhedron Pavilion. Projek ini direka berdasarkan kajian geometri yang berasal daripada budaya tatu suku kaum Malaysia Timur. Seni tatu menggunakan geometri yang dianggap sebagai sains purba dalam meneroka dan menerangkan corak tenaga. Corak ini mencipta dan menyatukan semua perkara di alam semesta. Geometri ialah bahagian teras matematik, sejak abad keenam SM dan merupakan prinsip saintifik teras di sebalik seni bina purba, termasuk piramid Mesir. Selain itu, orang Mesir purba ialah orang pertama yang menggunakan tatu geometri. Polyhedron Pavilion ialah hasil daripada manifestasi geometri tersebut.

Polyhedron Pavilion ini adalah untuk memanfaatkan identiti tempatan yang diilhamkan oleh seni dan kraf tempatan. Struktur pavilion boleh alih ini bergerak ke bandar dan negeri yang berbeza untuk mempromosikan seni dan kraf tempatan dengan pelbagai poster dipaparkan di dalamnya. Pemilihan poster akan mempamerkan koleksi seni negara. Paparan itu akan memupuk kesedaran tentang karya seni tempatan dan memberi inspirasi kepada pengunjung tempatan dan antarabangsa ke KLIA.

OH! Budaya pula merupakan projek yang dapat dilihat di Lapangan Terbang Antarabangsa Pulau Pinang. Projek ini mengalu-alukan pengunjung ke portal budaya yang terdiri daripada panel-panel yang saling berkait dan membentuk sebuah laluan berselirat. Setiap panel mempunyai keunikan yang tersendiri dan apabila disatukan, panel ini berdiri dengan cantiknya bagi membentuk corak yang penuh. Penyilangan panel ini mengingatkan kita bahawa kita mempunyai keunikan dengan cara yang tersendiri, namun berkongsi identiti yang sama, iaitu sebagai rakyat Malaysia.

Menerokai ruang ini membolehkan kita menghayati kepelbagaian warna, masyarakat dan budaya tanpa sempadan. Menggunakan corak budaya ringkas yang diperbuat daripada papan lapis dan plexiglass yang diguna semula, ini merupakan karya yang mesra keluarga dan inklusif untuk dinikmati semua.

Di Lapangan Terbang Antarabangsa Kota Kinabalu, para pelancong domestik dan antarabangsa boleh menghayati karya The Nature Mind of Landscape. Karya ini ialah sebuah karya grafiti untuk mengingatkan generasi kini tentang kepentingan alam dan haiwan hidupan liar yang semakin pupus. Karya ini menggambarkan beberapa jenis haiwan liar dengan berlatarbelakangkan landskap hutan dan keberadaan figura wanita memperlihatkan bagaimana hubungan antara manusia dengan alam semula jadi. Gambaran daripada warisan alam dan hidupan liar yang terdapat dalam karya ini juga ialah satu daripada keunikan negeri Sabah yang perlu dilindungi dan dipulihara.

Karya Reciting Hope pula boleh dinikmati oleh para pengunjung di Lapangan Terbang Antarabangsa Kuching. Karya ini dihasilkan sebagai satu perlambangan terhadap visi tersebut yang membawa nilai kebudayaan dan alam semula jadi. Sebagai sebahagian daripada kehidupan manusia, kita menjadikan alam sekitar dan budaya di sekeliling kita sebagai sumber ilmu dan inspirasi ke arah pertumbuhan teknologi digital.

Reciting Hope merupakan karya yang terdiri daripada gabungan elemen alam semula jadi, pembangunan dan teknologi. Dari segi representasi dan ekspresi karya arca ini, karya ini menstrukturkan dirinya kepada dua bentuk utama (saling berkait) yang membawa maksud harapan. Bahagian konkrit pecah ini melambangkan bencana akibat peperangan, kejatuhan ekonomi, bencana alam sekitar, dan wabak yang membawa kepada isu sosial, kemelesetan ekonomi, dan kemiskinan.

Dengan mempraktikkan teknologi maya realiti terimbuh (AR), para pengunjung dapat melihat seekor burung kenyalang menjelma dan terbang dengan anggun mengelilingi karya. Hal ini melambangkan pertumbuhan lestari yang ingin dicapai di Sarawak melalui inisiatif digital di samping memelihara nilai budaya dan alam semula jadi.


Perturunkan Ilmu Kearifan Tempatan Maritim kepada Generasi Baharu

Kuala Terengganu – Kearifan tempatan ialah ilmu pengetahuan yang berkait rapat dengan kebolehan dan kemahiran seseorang melahirkan sesuatu yang mengagumkan. Ilmu kearifan tempatan merangkumi pelbagai bidang, iaitu sejarah, pendidikan, sastera, maritim, perubatan tradisional, seni, pertukangan, pembinaan, pentadbiran, sains, pertanian dan perhutanan.

Menurut Profesor Emeritus Dr. Muhammad Haji Salleh, kearifan tempatan ialah sekumpulan maklumat, petunjuk, nasihat atau serangkai ilmu untuk strategi kehidupan serta menjadi alat untuk kelangsungan dan kedinamikan sesuatu bangsa. Sumbernya berbentuk lisan yang disampaikan melalui mulut dan dipanjangkan kepada satu generasi ke generasi lain ataupun daripada sumber tulisan sama ada yang rasmi atau tidak rasmi.

Sehubungan dengan itu, Lembaga Muzium Negeri Terengganu melalui Bahagian Maritim mengambil inisiatif menganjurkan Seminar Kearifan Tempatan: Maritim yang memfokuskan perihal maritim terutamanya berkisar tentang dunia maritim Melayu, bertempat di Dewan Batu Bersurat, Muzium Negeri Terengganu pada 28 hingga 29 Mac 2022.

Berdasarkan ucapan alu-aluan Pengarah Muzium Negeri Terengganu, Tuan Haji Che Muhamad Azmi Ngah, beliau berkata, “Seminar ini dianjurkan bertujuan untuk mengumpulkan maklumat berkaitan dengan dunia maritim Melayu khasnya dan Asia Tenggara amnya. Seminar ini mengetengahkan isu dan dapatan terkini berkaitan dengan dunia maritim tempatan dan antarabangsa.“

Beliau turut berkata, Seminar Kearifan Tempatan yang dianjurkan buat kali ketiga ini semenjak kali pertama diadakan pada tahun 2017 memberikan gambaran kepada peserta untuk membuat perbandingan dan analisis mengenai kreativiti serta inovasi antara generasi terdahulu dengan generasi sekarang terutamanya dalam bidang maritim dan perkapalan, seiring dengan usaha untuk melestarikan teras utama Muzium Negeri Terengganu, iaitu memelihara dan memulihara warisan budaya.

Ketika merasmikan  Seminar Kearifan Tempatan: Maritim, YBM Setiausaha Kerajaan Negeri Terengganu merangkap Pengerusi Lembaga Pengarah Muzium Negeri Terengganu, Tengku Seri Bijaya Raja yang mewakili Menteri Besar Terengganu, YAB Dato’ Seri Dr. Ahmad Samsuri Mokhtar menyatakan, dasar hasil daripada seminar ini bakal membentuk satu paradigma baharu ke arah pengekalan dan pemuliharaan warisan yang menjadi tonggak jati diri bangsa.

Beliau secara peribadi meminati bentuk perahu yang dibina melalui pengalaman luas oleh nenek moyang suatu ketika dahulu dan mengharapkan agar para peserta menjadikan seminar ini sebagai medan ilmu yang bakal menjadi rujukan kepada masyarakat generasi kini dan akan datang.

Menerusi ucaptama seminar ini, Ketua Pengarah Jabatan Muzium Malaysia, YBhg. Datuk Kamarul Baharin A. Kasim menyimpulkan bahawa kearifan tempatan maritim yang dibicarakan merupakan lanjutan kepada suatu wacana panjang yang sering berlegar dalam konteks budaya masyarakat Melayu sejak dahulu lagi.

Menurut YBhg. Datuk Kamarul Baharin, “Diskusi dan wacana tentang perkara ini perlu dilihat dari persepktif yang dalam khususnya impak ekonomi dan budaya masyarakat itu sendiri.“

Kita juga perlu kembali menoleh ruang sejarah silam yang sedikit banyak boleh membangkitkan suatu citra kebanggaan kepada setiap pemilik kearifan tempatan khususnya di Terengganu.

“Selain itu, suatu garis dasar yang rapi perlu diutarakan demi mengekalkan kearifan tempatan maritim kepada generasi yang akan datang,“ tambah beliau.

Program yang dianjurkan ini diharap dapat memberikan output yang positif kepada masyarakat akan kehebatan tinggalan warisan nenek moyang dari aspek kearifan tempatan maritim.


Maaf: Lagu Terbaharu daripada Izmir Fareez

Untuk mendapatkan maklumat terkini, ikuti kami melalui Telegram

Kuala Lumpur – Sering disebutkan bahawa lagu juga ialah karya seni yang turut menyentuh pelbagai isu kehidupan manusia sebagaimana filem, drama, novel, cerpen, puisi dan sebagainya.

Dalam hal ini, Maaf, lagu tunggal terbaharu penyanyi Izmir Fareez Noorazalan juga tidak ketinggalan. Dengan irama ciptaan Akmalul Azmi dan Izmir sendiri yang menulis liriknya, Maaf menyentuh isu kekeluargaan, iaitu suami yang tidak menghargai isteri, dan akhirnya menyesal setelah si isteri meninggal dunia kerana tiada kesempatan untuk memohon maaf.

Pada asalnya, Maaf yang dicipta pada tahun 2020 tidak membawa kisah kekeluargaan, tetapi berkaitan dengan kematian seseorang. Begitu pun, seperti “sambil menyelam minum air”, lagu tunggal ini juga lahir sebagai usaha Izmir meneruskan langkahnya dalam industri muzik dan dakwah tanah air.

Menurut Izmir, 33 tahun, pengarah muzik dan penerbit untuk Maaf ialah Along Exists dengan bantuan Imtiaz dari kumpulan Simfoni.

“Setelah diberikan kepadanya, Along mengatakan Maaf lebih kepada lagu berkisar kekecewaan percintaan era 1990-an, dan tidak sesuai dengan lirik yang ‘berat’ seperti kematian,” kata Izmir.

Sudah menjadi lumrah, kebanyakan lagu yang bertemakan kekecewaan akibat percintaan tahun 1990-an akan dikaitkan dengan kisah percintaan – putus cinta. Justeru, Along menyarankan supaya isi lirik ditukar daripada kematian kepada percintaan.

Pada akhirnya, lirik yang membawa kisah percintaan dihasilkan oleh Izmir. Walau bagaimanapun, oleh sebab COVID-19 semakin berleluasa di Malaysia, pergerakan ke studio untuk membuat rakaman muzik dan vokal pula terbatas.

“Setelah kerajaan membenarkan pergerakan merentas daerah dan negeri, rakaman muzik dan vokal Maaf dimulakan pada tahun 2021,” jelas Izmir yang juga pendakwah bebas di televisyen dan radio tempatan.

Secara keseluruhan, Maaf membawa kisah kehidupan suami dan isteri setelah berkahwin selama tiga tahun. Selepas tempoh tersebut, hanya isteri yang menunjukkan rasa cinta dan kesetiaan kepada suami tanpa rasa jemu dan lelah.

Sebaliknya, cinta suami semakin pudar terhadap isteri. Setelah isteri meninggal dunia akibat sakit tenat, baru suami mula merasakan kehilangan, serta menyesali pelakuan dan layanan yang dia berikan.

Walau bagaimanapun, penyesalan suami sudah terlambat kerana isteri telah pergi buat selama-lamanya. Dia hanya mengharapkan isteri mengampunkan dosanya di akhirat kelak.

Untuk lebih memantapkan kemunculan dan penyampaian pesanannya, video muzik Maaf turut dihasilkan di bawah arahan Ahmad Nasuha daripada NSPixtures dengan penggambaran selama dua hari di Alor Setar dan Sungai Petani, Kedah.

“Setiap urusan penggambaran diuruskan oleh Imtiaz sebagai Pengurus Projek Maaf. Pelakon utama dalam video muzik ini ialah Arie Laso dan Aleya Trisya, model pakaian lelaki dan wanita,” jelas Izmir yang pernah membintangi drama Ada Apa dengan Saka (TV9) dan Ajari Playboy itu (TV3).

Pada asalnya, tambah Izmir yang sedang menuntut di Universiti Kebangsaan Malaysia sejak tahun 2019 dalam pengajian Ijazah Aarjana al-Quran dan Sunah, penggambaran muzik video dilakukan di sekitar Kuala Lumpur.

Namun demikian, oleh sebab pengarah, juruteknik dan para pelakon menetap di utara, keputusan diambil untuk membuat penggambaran di sekitar Kedah.

Izmir, anak kedua daripada tiga beradik, berharap Maaf dapat diterima oleh seluruh lapisan masyarakat kerana berunsurkan kekeluargaan yang dihadapi oleh semua orang dan tempuhi dalam kehidupan.

Video muzik Maaf boleh ditonton di laman YouTube rasmi Inteam Digital, dan didengari di platform digital seperti Spotify, Joox, iTunes, Deezer, Kkbox, atau menerusi permintaan lagu di stesen-stesen radio seluruh negara.


Arca Dasar Laut Tarikan Terbaharu Pelancongan Langkawi

Untuk mendapatkan maklumat terkini, ikuti kami melalui Telegram

Langkawi – Arca Dasar Laut bakal menjadi tarikan terbaharu yang boleh dikunjungi di Pulau Langkawi. Pelancongan berasaskan komuniti, Arca Dasar Laut ini merupakan sebuah program yang dianjurkan oleh Balai Seni Negara dengan kerjasama beberapa pihak lain. Antaranya ialah Marine Research and Excellent Centre (MAREC), Universiti Teknologi Mara (UiTM) Perlis, Lembaga Pembangunan Langkawi (LADA), Pejabat Kementerian Pelancongan, Seni dan Budaya (MOTAC) Negeri Kedah, Geopark Langkawi, Jabatan Perikanan Malaysia, Pejabat Tanah Daerah Langkawi dan Polis Marin Langkawi.

Program ini yang bermula pada Disember 2021 dan dijangka berlangsung hingga Mei 2022 telah mendapat penajaan daripada pihak Lembaga Penyatuan dan Pemulihan Tanah Persekutuan (FELCRA) dan LADA.

Sembilan orang artis berpengalaman yang telah terpilih bagi program ini ialah Ahmad Fuad Osman, Zainuddin Abindinhazir, Mohd Al-Khuzairie Ali, Abdul Muthalib Musa, Umibaizurah Mahir Ismail, Low Chee Peng, Tengku Sabri Tengku Ibrahim, Maxine Xie Xian Xin dan Mohd Radzi Ismail. Para artis tersebut akan bersama-sama komuniti setempat yang terdiri daripada nelayan, operatus selam skuba dan artisan tempatan dan akan bersama-sama dalam penghasilan karya arca ini.

Bahan simen konkrit yang telah dirawat akan dijadikan bahan utama pengasilan arca kerana bahan ini bersifat mesra kepada ekosistem dan ekologi marin manakala mitos dan legenda Pulau Langkawi akan diangkat sebagai rujukan dalam menghasilkan karya arca tersebut. Pengkalan Kampung Kubang Badak yang merupakan tempat pertemuan dalam kalangan peminat biogeotrail tempatan dan antarabangsa, aktiviti snorkeling dan juga memancing dipilih sebagai tempat untuk melaksanakan proses penghasilan arca dasar laut ini.

Karya arca yang telah siap dengan saiz minimum lima kaki setiap satunya akan ditempatkan di perairan Pulau Pasir. Arca-arca ini akan berada di daratan, sekitar pesisir, gigi pantai dan juga akan dilabuhkan di dasar laut sekitar pulau berkenaan.

Kehadiran arca-arca ini akan memperkaya lagi koloni dan habitat marin yang bakal memberi limpahan rezeki kepada komuniti sekitar yang seterusnya menkadi pemangkin kepada pelancongan ekomarin yang baharu di Pulau Pasir, Langkawi.

Bagi yang ingin mendapatkan maklumat lanjut berkaitan program ini, bolehlah layari laman sesawang atau ikuti laman sosial rasmi Balai Seni Negara.


Falsafah di Sebalik Adat Perpatih

Inisiatif Fakulti Teknologi Kreatif dan Warisan, Universiti Malaysia Kelantan telah menganjurkan satu webinar bertajuk “Adakah Adat Perpatih Masih Sesuai Pada Masa Kini? Dikekalkan atau Dihapuskan?” yang telah disiarkan secara langsung pada 5 April 2022 melalui platform Google Meet sememangnya wajar diberikan perhatian.

Perkongsian selama dua jam itu menampilkan Profesor Madya Dato’ Paduka Dr. Haji Mohd Rosli Saludin yang merupakan Felo Penyelidikan Kanan Institut Alam dan Tamadun Melayu (ATMA), Universiti Kebangsaan Malaysia sebagai ahli panel. Beliau juga merupakan Tokoh Warisan Orang Hidup.

Ruang bicara ini membolehkan Profesor Madya Mohd Rosli menyentuh pelbagai Adat Perpatih yang masih teguh diamalkan di Negeri Sembilan. Menurut beliau, Perbadanan Perpustakaan Awam Negeri Sembilan menyebut bahawa adat ini berasal dari tanah Minangkabau, Sumatera dan diasaskan oleh seorang pemimpin Minang bernama Sutan Balun yang bergelar Dato’ Perpatih Nan Sebatang.

Adat ini ialah amalan dan peraturan hidup yang ditentukan bagi masyarakat Minangkabau yang rata-ratanya merupakan petani pada ketika itu. Tidak ada tarikh yang tepat dicatatkan mengenai bila adat ini diwujudkan. Pun begitu, secara umumnya, Adat Perpatih telah dibawa ke Semenanjung Tanah Melayu (Semenanjung Malaysia) oleh perantau Minangkabau pada abad ke-14 Masihi.

Pada hakikatnya, adat undang-undang yang sebenar sudah wujud sejak zaman Nabi Allah SWT. Hal ehwal perkahwinan dan pentadbiran ini juga telah digunakan oleh umat Nabi Muhammad hingga hari ini, manakala setiap amalan dan adat pula terbentuk oleh penduduk setempat.

Negeri Sembilan diketahui terkenal kerana keunikan kewujudan suku-sukunya seperti Biduanda, Paya Kumboh, Tanah Datar, Batu Hampar, Tiga Nenek, Anak Acheh, Mungkal dan sebagainya. Menjawab persoalan yang bertanyakan mana antara suka-suku ini bakal terpilih dalam pemilihan dan pelantikan menjadi Yang Dipertuan Besar Negeri Sembilan, Profesor Madya Mohd Rosli menjelaskan bahawasanya pemilihan akan dilakukan hanya daripada empat suku, iaitu Sungai Ujung, Jelebu, Johol dan Rembau mengikut kekananan mereka.

Beliau turut berpesan bahawasanya tidak sepatutnya wujud berpuak-puak dalam hal ehwal pelantikan pemimpin. Pusaka adat ialah suatu perkara yang cukup berat dan perlu diteliti dengan memilih dan memerhatikan kelayakan pemimpin yang bakal dilantik. Perkara ini perlu diperhalusi supaya pemimpin yang baik dan layak bakal diangkat menjadi pemimpin. Namun begitu, mereka tidak terpilih tidak bermakna mereka tidak baik mahupun tidak layak. Berkecil hati boleh menimbulkan sistem yang tiada musyawarah, tidak reda-meredai dan tiada permuafakatan yang sebenarnya ialah unsur asal yang menyumbang kepada kehebatan sistem Adat Perpatih.

Berkaitan pemilihan pemimpin, beliau menjelaskan bahawa mengikut Adat Perpatih, pemimpin perlu datang daripada keturunan yang baik serta mempunyai kedudukan ekonomi yang baik untuk memudahkan mereka membantu masyarakat mereka. Hal yang perlu dielakkan dalam pemilihan pemimpin adalah seperti pemimpin yang terputus nasabnya.

Negeri Sembilan juga terkenal dengan adat masuk suku atau adat berkadim atau adat berkodin, iaitu adat bersaudara. Berkadim ialah satu jalinan ikatan kekeluargaan antara individu (daripada suku A atau orang luar tidak punya suku) ke keluarga yg bersuku B atau dipanggil masuk kumpulan suku

Kata beliau, “Kodin ada dua, iaitu Kodin pinang sebatang yang bermakna individu tersebut membawa diri sahaja dan kodin aur serumpun, iaitu dengan membawa keluarga untuk disukukan dalam suku-suku tersebut. Ini suatu contoh amalan yang baik.“

“Sebagai contohnya, pengantin lelaki yang datang dari negeri Kelantan perlu dikodinkan supaya mendapatkan orang dan suku yang akan membantu, menjadi teman berbincang buat beliau. Bayangkan jika dia perlu menunggu suku asalnya dari Kelantan yang mungkin boleh memakan masa lapan jam perjalanan untuk membantunya disebabkan dia tidak mempunyai suku,” tambah beliau.

Menepis dakwaan bahawasanya Adat Perpatih dikatakan sebagai syirik dan bidaah, Profesor Madya Mohd Rosli menjelaskan bahawasanya anak adat perlu menunjukkan contoh yang baik kerana apabila tersilap langkah, hal yang demikian boleh menimbulkan prasangka. Mereka perlu bertanya yang mana dikatakan bidaah dan yang dikatakan syirik kemudiannya perlu menjelaskan sebaik-baik yang mungkin kepada mereka yang bertanya.

Menyentuh mengenai pewarisan harta mengikut Adat Perpatih, beliau menerangkan dengan panjang lebar bahawasanya tanah adat diwariskan kepada anak perempuan. Pun begitu, anak lelaki turut mewarisi dan mempunyai kuasa penuh namun tidak diletakkan nama mereka disitu.  Jika mahu adanya hitam putih terhadap tanah tersebut perlulah wujud permuafakatan antara adik-beradik kerana tanah tersebut merupakan tanah kekeluargaan dan tanah persepakatan.

Tambah beliau lagi, “Jika tanah tersebut sudah menjadi bentuk duit, maka duit tersebut bukan hak mutlak perempuan. Dalam hal ini, perkiraan dari aspek faraid akan berlaku. Bagi setiap aspek yang melibatkan wang ringgit, lelaki akan mendapat hak yang lebih banyak berbanding dengan perempuan. Jika berlaku apa-apa kepada adik-beradik perempuan, adik-beradik lelaki wajib membantu seperti dalam hal persekolahan anak-anak dan menyediakan kewajipan yang berkaitan.”

Beliau juga menjelaskan amalan-amalan baik yang dipraktikkan oleh Adat Perpatih seperti amalan pemakanan, pewarisan, perkahwinan, pertunangan yang mana jika dikaji kesemuanya mempunyai falsafah yang baik dan molek untuk dipraktiskan oleh masyarakat hari ini serta kekal relevan untuk generasi akan datang.

Dapat disimpulkan di sini bahawasanya kita perlu mengambil inisiatif untuk memahami makna dan falsafah di sebalik adat-adat yang terkandung dalam Adat Perpatih seterusnya memperpanjang perkara ini kepada generasi muda agar adat ini dapat dilestarikan oleh generasi seterusnya serta tidak lekang dek perubahan zaman.


Industri Bahasa ke Arah Pemikiran Baharu

Untuk mendapatkan maklumat terkini, ikuti kami melalui Telegram

BANGI − Dewan Bahasa dan Pustaka (DBP) dengan kerjasama Fakulti Ekonomi dan Pengurusan, Universiti Kebangsaan Malaysia (UKM) pada hari ini berjaya menganjurkan Webinar Bahasa Melayu Bahasa Ekonomi: Industri Berasaskan Bahasa. Webinar yang dirasmikan oleh Profesor Datuk Seri Dr. Awang Sariyan, Pengerusi Lembaga Pengelola DBP ini bersiaran secara langsung menerusi aplikasi Zoom.

Webinar ini diadakan bagi mendapatkan input serta pandangan pakar mengenai kaedah atau cara untuk menjadikan bahasa Melayu sebagai bahasa yang mempunyai nilai komersial selaras dengan salah satu teras Pelan Strategik DBP 2021-2025, iaitu bahasa Melayu sebagai bahasa ekonomi.

Selain menampilkan Puan Ainon Mohd, Ahli Lembaga Pengelola DBP sebagai pembentang kertas dasar, terdapat lima orang pembentang dari Fakulti Ekonomi dan Pengurusan, UKM yang turut berkongsi kertas cadangan. Antara inti pati pembentangan tersebut termasuklah contoh model pengeksportan bahasa dan budaya dari negara luar untuk panduan, sumber kekayaan baharu yang perlu dibangunkan dan melatih pekerja industri bahasa untuk bertukar ke arah cara pemikiran baharu.

Lima kertas cadangan yang dibentangkan itu meliputi tajuk seperti  “Kerangka Umum Pemerkasaan Bahasa Melayu sebagai Teras Industri Berasaskan Bahasa di Malaysia” oleh Profesor Madya Dr. Mohammad Hakimi Shafiai, “Penguatkuasaan ke Arah Mengindustrikan Bahasa Melayu” oleh Profesor Madya Dr. Noradiva Hamzah, “Modul Pemerkasaan Bahasa Melayu sebagai Bahasa Komersial” oleh Profesor Madya Dr. Che Aniza Che Wel, “Repositori Digital DBP Seantero” oleh Profesor Madya Dr. Ruzita Abdul Rahim dan “Pengantarabangsaan Bahasa Melayu melalui DBP sebagai Destinasi Pelancongan Malaysia” oleh Profesor Madya Dr. Norlida Hanim Mohd Salleh.


Inteam-Sufian Suhaimi Raikan Ramadan dengan Damba Kasih 2022

Kuala Lumpur – Pelbagai cara dan amalan dilakukan oleh umat Islam untuk menyambut dan mengisi Ramadan pada setiap tahun. Kesemuanya boleh dan baik selagi mengikut lunas syarak serta patuh syariah.

Golongan seni turut meraikan serta memenuhi Ramadan mengikut kebolehan dan bakat masing-masing yang juga kurniaan Allah SWT. Antara mereka ialah penyanyi terkenal tanah air, Sufian Suhaimi yang menerima tawaran bekerjasama dengan kumpulan Inteam dalam lagu tunggal terbaharu mereka yang berjudul Damba Kasih 2022.

Tidak dapat disangkal bahawa lagu juga antara medium berkesan dalam menyampaikan sesuatu pesanan, sama ada baik atau buruk. Apabila menyebut Inteam, kumpulan nasyid terkemuka tanah air, pesanan yang disampaikan menerusi lagunya amat baik dan murni.

Sebenarnya, Damba Kasih 2022 ialah lagu tunggal yang merupakan rakaman semula daripada lagu asal Inteam yang pernah diterbitkan pada tahun 2003.

Namun demikian, Sufian dan Inteam mahu mengajak peminat bermunajat, serta bermuhasabah mendekatkan diri kepada Allah, bersempena dengan kedatangan Ramadan tahun 1443 Hijrah ini.

“Walaupun Damba Kasih 2022 merupakan lagu lama yang diberikan nafas baharu, tetapi pendekatan dari segi susunan muzik, dan cara nyanyian agak berbeza daripada lagu asal,“ jelas Sufian, yang terkenal dengan lagu Terakhir, Di Matamu dan Mencuba.

Begitu pun, tambah Sufian, 29, liriknya yang menyentuh soal ketaubatan dan ketuhanan tetap dikekalkan.

Tambah Sufian, beliau memang menggemari lagu-lagu nasyid dan pernah menyanyikannya, termasuk lagu-lagu Inteam sendiri.

‘Jadi, saya tidak berfikir panjang apabila ditawarkan berkolaborasi dengan Inteam. Saya terus menerimanya,’ jelas Sufian.

Menurut ketua kumpulan Inteam, Mohd Syahril Abdul Khalid, meskipun COVID-19 masih mengancam dan agak membataskan pergerakan, tetapi mereka bersyukur serta berterima kasih kepada Sufian, dan syarikat rakaman beliau yang bersetuju bekerjasama.

“Kami pernah merakamkan lagu tunggal kolaborasi dengan Khai Bahar, Sam Bunkface dan Alif Satar. Kerjasama pihak Sufian semasa sesi rakaman audio dan video muzik pun sangat baik, dan nyanyiannya memberikan nafas baharu dengan penghayatan terbaik,” tambah Syahril, 42 tahun, yang juga penyanyi utama Inteam.

Melodi Damba Kasih dicipta oleh Isman Hijjaz yang menggunakan nama pena Manis Helma dan Ito Lara. Liriknya karya Manis sendiri.

Tambah Syahril, Damba Kasih merupakan lagu berbentuk luahan penyesalan dan taubat seorang hamba. Lagu ini pernah menjadi judul album, dan lagu yang dimuatkan dalam album ketiga Inteam yang terjual melebihi 30 ribu unit ketika itu.


Meneliti Rahsia Warisan Sihat dan Cantik (Bhg. 2)

Untuk mendapatkan maklumat terkini, ikuti kami melalui Telegram

Pusat Kebangsaan Manuskrip Melayu (PKMM) Perpustakaan Negara Malaysia (PNM) ditubuhkan pada tahun 1985 dan hingga kini pusat ini mempunyai 5119 naskhah manuskrip Melayu, manakala sejumlah 600 naskhah telah dibuat salinan dalam bentuk mikrofilem. Manuskrip ini meliputi lapan bidang utama merangkumi sastera kitab, hikayat, sastera epik, wayang dan panji, sastera sejarah, kisah Islam, tatanegara dan perundangan serta ilmu tradisional. Ilmu tradisional yang terdapat dalam manuskrip tersebut telah diselidiki turut dikongsikan serta dipaparkan kepada umum sebagaimana yang telah dilakukan kepada naskhah perubatan yang dinamakan Kitab Tib.

Untuk menyebarkan warisan ilmu yang ada pada naskhah perubatan Melayu tradisional ini, PNM telah menerbitkan Kitab Tib: Ilmu Perubatan Melayu oleh Harun Mat Piah (Dr.), pengkaji dan penyelidik manuskrip Melayu, pada tahun 2019.

Buku ini mengandungi fasal-fasal perubatan yang antaranya turut dikongsikan oleh Profesor Madya Dr. Salmah Jan Noor Muhammad baru-baru ini. Sudah tentu, generasi moden hari ini tidak mahu ketinggalan untuk mengetahui apakah rahsia warisan sihat dan cantik yang telah diformulasikan oleh generasi kita terdahulu.

Berdasarkan sumber PNM, manuskrip Kitab Tib dengan daftar MSS 1323 merupakan manuskrip yang bertarikh 1302H yang dihasilkan daripada kepingan buluh yang diikat dengan tali. Ilmu perubatan yang terkandung dalam manuskrip ini berkaitan dengan rawatan sakit mata, cara mengubati luka yang berdarah serta azimat dalam perubatan tradisional. Manakala manuskrip Kitab Tib dengan daftar MSS 489 pula menjelaskan berkaitan cara mengubati pelbagai jenis penyakit dengan menggunakan bahan daripada pokok dan tanaman yang dicampurkan dengan rempah ratus.

Pada era kini, perusahaan berasaskan tumbuhan herba dan rempah ratus dalam menghasilkan produk kesihatan dan kecantikan perlu mendapat lesen perusahaan dan lulus ujian klinikal oleh Kementerian Kesihatan Malaysia, bagi memastikan produk yang dihasilkan menepati syarat dan undang-undang serta piawaian produk yang dibenarkan. Pengeluar produk juga dilarang dalam promosi dan pengiklanan dengan menyatakan bahawa produk berasaskan herba keluaran syarikat mereka mampu mencegah atau merawat sesuatu penyakit.

Seterusnya,  mari kita meneliti perkongsian daripada Profesor Madya Dr. Salmah Jan berkaitan dengan manuskrip Melayu ini. Beliau menyatakan bahawa  kandungan yang terdapat dalam teks manuskrip Melayu berkaitan dengan syarat menjadi tabib.

Tabib ialah seseorang yang mempunyai ilmu untuk merawat serta mengetahui penyakit yang dialami oleh seseorang. Kebiasaannya dalam masyarakat Melayu, seseorang yang bertaraf tabib dalam masyarakat bukan sahaja memiliki kemahiran dalam perubatan semata-mata tetapi juga mempunyai pengetahuan pelbagai ilmu lain seperti ilmu ghaib khususnya berkaitan dengan ilmu kosmologi. Ilmu ini merupakan kaedah untuk  memahami hubungan alam semesta dengan sesuatu penyakit yang ada pada manusia.

Seterusnya adalah berkaitan dengan sukatan waktu yang mesti dipatuhi oleh tabib dan pesakit yang dirawat. Sukatan waktu ini juga merupakan penetapan waktu yang diperlukan untuk melihat keberkesanan tindak balas ramuan yang diberikan kepada sesuatu penyakit. Waktu merawat pesakit tidak boleh berlaku pada sembarangan waktu, kebiasaannya ada waktu-waktu tertentu perlu dipatuhi oleh tabib dalam melakukan perawatan. Contohnya, perubatan yang hanya dijalankan pada waktu pagi sahaja kerana apabila melangkaui waktu tersebut dikhuatiri  ramuan yang diberikan tidak lagi mujarab. Selain itu, pesakit mestilah mematuhi tempoh masa penggunaan ramuan ubat yang telah ditetapkan bagi memastikan keberkesanan ubat yang telah diberikan dan memberikan kesembuhan kepada penyakit tersebut.

Perkara ketiga yang terpenting dalam kaedah perubatan berdasarkan naskhah perubatan Melayu ini adalah berkaitan dengan sukatan, ukuran dan timbangan bahan ramuan yang disediakan kepada seseorang pesakit. Setiap diri individu adalah tidak sama walaupun mempunyai penyakit yang sama. Oleh itu, para tabib akan memastikan sukatan yang betul diberikan kepada pesakit dan juga akan melihat serta mengenal pasti kemujaraban bahan ramuan yang diberikan kepada pesakit, iaitu sama ada kesannya bertambah baik atau menjadi lebih buruk atau semakin teruk penyakit yang dihidapi oleh  pesakit yang diubati. Justeru itu, sukatan ini perlulah dipatuhi oleh pesakit agar bahan ramuan yang telah disediakan benar-benar berkesan untuk merawat penyakit tersebut.

Seperti yang dimaklumi, bahan-bahan ramuan perubatan Melayu yang terdapat dalam naskhah Melayu ini terdiri daripada pelbagai jenis tumbuhan dan rempah ratus. Tabib ketika ini amat memahami penyakit yang dialami oleh seseorang, dan khasiat sesuatu ramuan yang telah dicadangkan kepada pesakit kebiasaannya telah pun diketahui sejak turun-temurun lagi. Contohnya, pada naskhah MSS 2515 bagi pesakit yang mengalami sakit senak hulu hati, ramuan yang disediakan kepada pesakit adalah untuk diminum dan juga untuk sebagai ubat luaran sahaja.

Ramuan yang diperlukan ialah buah pelaga dan kulit kayu manis. Bahan-bahan tersebut perlu digiling sehingga halus dan kemudiannya dicampurkan dengan air madu. Setelah itu,  diminum. Sebagai tambahan ramuan, diambil pula lada sulah tujuh biji, jintan hitam, halba dan lengkuas. Kesemua bahan ini juga hendaklah digiling sehingga lumat dan dicampur dengan sedikit air sehingga menjadi pes dan kemudian disapu pada bahagian yang dimaksudkan atau yang terkena penyakit. Berdasarkan contoh daripada manuskrip MSS 2515 ini juga telah didedahkan kaedah pembuatan dan penggunaan ubat oleh pengarang manuskrip ini. Ramuan ubat yang disediakan untuk pesakit sama ada untuk diminum, dimakan atau kegunaan luar sahaja, iaitu sebagai salap atau diletakkan pada tempat yang sakit untuk tujuan mengeluarkan angin, melegakan sakit dan sebagainya.

Perihal keenam yang direkodkan dalam kandungan naskhah perubatan Melayu berdasarkan perkongsian Profesor Madya Dr. Salmah Jan adalah berkaitan dengan pantang larang yang mesti diikuti oleh tabib dan juga kepada pesakit ketika dalam perawatan. Contohnya berkaitan pantang larang yang dijelaskan oleh beliau, antaranya bagi penyakit mata hendaklah seseorang itu mengelakkan mengambil makanan yang manis dan unjuran ini terhubung pula dengan kesan penyakit diabetes yang boleh menyebabkan buta jika gula terlalu tinggi dalam darah pesakit.

Bagi penyakit kurap pula,  pantang larangnya ialah tidak boleh makan ikan yang licin seperti belut, daging, asam dan segala yang melata. Manakala pantang larang kepada orang yang mengambil julap atau ramuan untuk memudahkan pencernaan tidak dibolehkan terkena hujan, bimbang akan boleh membawa maut. Ini antara pantang larang yang terhubung dengan pengambilan makanan yang boleh menyebabkan ramuan bahan yang diberikan oleh tabib akan menjadi tidak mujarab atau akan menjadikan pesakit sukar untuk dirawat. Oleh sebab itu, dalam keadaan masa kini, terdapat pantang larang yang perlu difahami oleh semua orang, agar penyakit yang dialami akan dapat dirawat atau mungkin dapat disembuhkan.


Kraftangan Malaysia dan Malaysia Airlines Berhad Jalin Kerjasama Memartabatkan Industri Kraf Tangan

Kuala Lumpur – Kraftangan Malaysia dan Malaysia Airlines Berhad telah memeterai sebuah memorandum persefahaman (MOU) pada awal April 2022 lalu untuk mempromosikan dan memasarkan produk kraf tempatan melalui beberapa inisiatif yang memanfaatkan usahawan kraf dan juga pelanggan syarikat penerbangan nasional.

Bertempat di Kompleks Kraftangan Kuala Lumpur, MOU ini telah ditandatangani bersama oleh Ketua Pengarah Kraftangan Malaysia, Puan Aiddah Ibrahim dan Ketua Pegawai Eksekutif Kumpulan Penerbangan Malaysia (MAG), Kapten Izham Ismail.

Majlis ini turut disaksikan oleh Timbalan Menteri Pelancongan Seni dan Budaya (MOTAC), Datuk Seri Dr. Santhara. Turut hadir dalam majlis tersebut ialah Pengerusi Lembaga Pengarah Kraftangan Malaysia, Puan Hajah Rubiah Haji Wang.

Kerjasama ini juga mengalu-alukan kedatangan Syarikat Pemasaran Karyaneka Sdn. Bhd. yang juga merupakan anak syarikat Kraftangan Malaysia sebagai rakan dagang terbaharu JOURNIFY, platform digital pelancongan dan gaya hidup sehenti milik MAG. Matlamat MOU ini adalah untuk mempromosikan Malaysia di mata dunia.

Kraftangan Malaysia juga seiring dengan Malaysia Airlines Berhad dalam usaha mengetengahkan seni dan budaya sebagai perlambangan atau ikon identiti Malaysia khususnya menerusi produk kraf tempatan.

JOURNIFY merupakan sebuah platform digital yang memberi pengguna akses kepada segala maklumat berkaitan perjalanan mereka seperti tempat-tempat menarik, perancangan percutian sehinggalah kepada pengalaman membeli-belah pada bila-bila masa dan di mana-mana sahaja. Para pengunjung sama ada dari dalam dan luar negara boleh menjadikan platform ini sebagai tempat rujukan utama kerana melaluinya mereka boleh mendapatkan informasi terbaharu mengenai produk-produk buatan tempatan dan lokasi-lokasi percutian menarik yang ada di Malaysia.

Kini, JOURNIFY juga menyediakan perkhidmatan JOURNIFY2U, iaitu perkhidmatan penghantaran barangan yang dibeli secara dalam talian ke ruang berlepas di Lapangan Terbang Antarabangsa Kuala Lumpur (KLIA).

Perkhidmatan eksklusif ini diharapkan mampu untuk menaikkan nama negara kerana memberikan kemudahan kepada para pelancong dari luar negara terutamanya untuk membawa pulang cenderahati dari Malaysia secara lebih mudah.

Para pengunjung boleh lawati www.myjournify.com atau muat turun aplikasi JOURNIFY untuk mendapatkan maklumat terkini dan membeli-belah lebih daripada 1000 produk premium termasuk produk kraf tangan tempatan, produk daripada artisan, produk eksklusif jenama Malaysia Airlines dan pelbagai lagi tawaran menarik.

Diharapkan kerjasama antara kedua-dua pihak ini mampu memberikan impak yang besar kepada industri kraf negara selain dapat menyuntik semangat usahawan kraf untuk terus aktif menghasilkan produk kraf yang unik, berkualiti dan beridentitikan negara sebagai cenderamata khususnya kepada para pelancong luar yang berkunjung ke negara kita.


Bazar Ramadan Saji Keunikan Hidangan Tradisi Malaysia

Untuk mendapatkan maklumat terkini, ikuti kami melalui Telegram

Setiap kali tibanya bulan Ramadan, antara perkara yang paling dinanti-nantikan oleh masyarakat Malaysia semestinya ialah bazar Ramadan.

Ketika seluruh Malaysia dikenakan Perintah Kawalan Pergerakan (PKP) pada tahun 2020, kebanyakan daripada kita merindui suasana dan pelbagai hidangan yang dijual di sana. Walaupun tahun lepas kerajaan membenarkan penganjuran bazar Ramadan pada awalnya tetapi bazar Ramadan di tujuh buah negeri diarah tutup dan tidak dapat beroperasi ke penghujung Ramadan akibat peningkatan kes pandemik COVID-19.

Berbezanya Ramadan pada tahun ini adalah apabila negara kita sudah dalam peralihan ke fasa endemik mulai 1 April 2022 dan kerajaan mengumumkan tiada sekatan penganjuran bazar Ramadan di seluruh negara.

Menurut Kamus Dewan Edisi Keempat, bazar didefinisikan sebagai sekelompok kedai kecil atau gerai tempat menjual berbagai-bagai-bagai barang. Di Malaysia, pada bulan Ramadan, terdapat dua bazar, iaitu bazar Ramadan dan bazar Aidilfitri. Para peniaga di bazar Ramadan kebanyakannya menjual pelbagai jenis makanan dan minuman untuk hidangan berbuka puasa dan kebiasaannya bazar ini mula beroperasi pada pukul 3.00 petang hingga waktu berbuka setiap hari.

Bazar Aidilfitri pula, para peniaganya menjual barangan bagi persiapan sambutan Aidilfitri seperti baju raya, kuih raya dan sebagainya yang beroperasi seawal pukul 10.00 pagi hingga 10.00 malam setiap hari.

Bazar Ramadan di negara kita bukan sekadar menjadi tumpuan umat Islam yang ingin membeli juadah untuk berbuka berpuasa tetapi turut menjadi tumpuan pelbagai lapisan masyarakat termasuklah mereka yang bukan beragama Islam. Bukan itu sahaja, para pelancong dari luar negara juga gemar mengunjungi bazar Ramadan untuk lebih mengenali budaya masyarakat Malaysia menerusi makanan.

Walaupun ada yang menyatakan bazar Ramadan juga sama seperti pasar malam tetapi pada dasarnya ada sedikit perbezaan antara kedua-duanya. Hal ini dikatakan demikian kerana bazar Ramadan ada menawarkan hidangan yang lebih bersifat tradisional dan warisan seperti ketupat, lemang dan rendang yang jarang-jarang didapati di pasar malam.

Kepelbagaian dan kemajmukan masyarakat di Malaysia menjadikan Malaysia mempunyai pelbagai variasi makanan warisan dan hal ini merupakan antara faktor kemeriahan bazar Ramadan yang ada di negara kita. Umumnya, makanan warisan merupakan makanan yang dimakan pada masa dahulu dan mewakili nilai tradisional. Berdasarkan Akta Warisan Kebangsaan 2005 (Aktab 645), makanan warisan terangkum dalam warisan tidak ketara dan secara umumnya makanan warisan merupakan makanan tradisional.

Setiap negeri mahupun daerah memiliki keunikan makanan tempatan masing-masing dan mencerminkan identiti budaya sesebuah kawasan tersebut. Jadi, setiap bazar Ramadan yang ada adalah tidak sama kerana masing-masing menawarkan pelbagai makanan tradisional yang berbeza-beza berdasarkan kawasan masing-masing.

Makanan tradisional yang ada di bazar menjadi buruan masyarakat setempat kerana setiap makanan tradisional di negara kita bukan hanya unik dari segi nama semata-mata tetapi juga turut memiliki keistimewaan dari segi penggunaan bahan, peralatan memasak dan kaedah memasak dalam proses pembuatannya.

Bazar Ramadan juga menjadi tumpuan masyarakat kerana ada sesetengah peniaga hanya memilih untuk berniaga sajian mereka hanya di bazar Ramadan sehingga menyebabkan ada yang tertunggu-tunggu bazar Ramadan saban tahun hanya untuk merasai hidangan tersebut. Bukan itu sahaja, pasti akan ada hidangan yang tular dari bazar Ramadan pada setiap tahun terutamanya kuih tradisional yang jarang ditemui bahkan tidak langsung diketahui kewujudannya dalam kalangan masyarakat negara kita.

Kuba Guling atau Kerbau Guling merupakan hidangan yang tular di bazar Ramadan pada tahun 2018. Kuih ini bukan sahaja memiliki nama yang unik tetapi juga mempunyai rasa yang enak sehingga menjadi tarikan setiap kali tibanya bulan Ramadan. Kuih yang berasal dari Thailand dan agak terkenal di wilayah sempadan Kelantan dan Thailand ini sebenarnya dikenali dengan nama Kuih Hitam atau Koleh Hitam yang mempunyai tekstur lembut dan dimakan bersama kelapa parut.

Kuba Guling dibuat berasaskan estrak arang daripada tempurung kelapa yang dibakar pada suhu yang tinggi yang menjadikan warnanya hitam likat dan sangat berbeza berbanding kuih tradisional yang lain. Kuih ini menjadi tular mungkin kerana namanya yang unik dan juga merupakan satu-satunya kuih tradisional yang menggunakan arang berasaskan tempurung kelapa.

Jika di sebelah Pantai Timur, ada kuih tradisi Kuba Guling atau Kerbau Guling yang tular di seluruh negara pada tahun 2018, kuih selak pintu atau pepudak pula yang merupakan kuih tradisi kaum Banjar. Kuih ini yang jarang ditemui dan hanya muncul pada bulan Ramadan dan ketika ada keraian-keraian tertentu sahaja kerana proses pembuatannya yang rumit. Kuih ini yang turut dikenali sunduk lawang dalam bahasa Banjar berbentuk memanjang seperti kayu selak pintu rumah pada zaman dahulu.

Walaupun terdapat pelbagai kuih moden di negara kita tetapi masyarakat masih merindui kuih tradisional warisan nenek moyang kita. Buktinya, kebanyakan kuih yang tular di bazar Ramadan ialah kuih tradisional.

Selain kuih tradisional, antara yang ada paling dirindui setiap kali tibanya bulan Ramadan sudah pastilah air katira. Air katira sangat terkenal di negeri selatan tanah air, Johor. Walaupun tidak dapat dipastikan dengan tepat asal usul air ini kerana ada sumber yang menyatakan air katira berasal daripada negara Singapura dan ada pula yang menyebut air ini merupakan minuman kegemaran orang Islam di India Selatan. Air katira yang berwarna hijau ini hanya dijual pada bulan Ramadan sahaja kerana dikatakan pemilik asal resepi air tersebut telah mewasiatkannya sedemikian rupa.

Keluarga Malaysia pasti merindui keenakan dan kelazatan pelbagai sajian dan hidangan di bazar Ramadan setelah dua tahun tidak dapat menikmatinya. Bukan sahaja keenakan hidangan tersebut yang dirindui tetapi masyarakat juga sebenarnya sangat merindui kemeriahan suasana membeli hidangan berbuka di bazar Ramadan.

Berkunjung ke bazar Ramadan dan memilih sendiri hidangan yang diinginkan sudah tentunya memberikan kepuasan buat masyarakat. Keunikan yang ada di setiap bazar Ramadan di kawasan yang berbeza-beza sewajarnya dijadikan sebagai antara lokasi tarikan pelancong terutamanya dalam mempromosikan pelbagai sajian dan juadah warisan negara.


Isu Sepanjang Zaman dalam Enam Teater Pendek

Untuk mendapatkan maklumat terkini, ikuti kami melalui Telegram

Petaling Jaya – Telah berakhir sebuah pementasan dengan julukan “Teater Kompilasi Vol. 6” anjuran Revolution Stage dan produksi First Time Workshop, yang menghidangkan persembahan kompilasi yang rencam tema pusarannya. Malah, kesemua persembahan pada malam itu dibikin oleh para penggiat drama dan teater yang baharu dan bertenaga kontemporari, latihan Kelas Pengarahan Teater di bawah kelolaan Revolution Stage sendiri.

Enam buah teater pendek yang dikumpulkan malam itu dipentaskan di Revolution Stage, Petaling Jaya, membawakan konsep kompilasi enam drama pendek, iaitu teater “Sos Cili” arahan Firul Amry, “Kubur” arahan Azizi Aziz, “Senapas” arahan Sis Aini, “Melihat Setan Bekerja” arahan Aris Ardianto, “The Distance Between Us” arahan Azizi Nazril dan “Menjelang Takbir” arahan Yana Mat Dan. Masing-masing cerita yang berdurasi 15 ke 20 minit itu membawa penonton ke dalam drama yang rencam konfliknya, dan menikmati persembahan para dramawan dan dramatis di dalam sebuah bilik sempit.

Projek Bilik Sempit, yang juga dikenali dengan Revolution Stage, adalah sebuah pentas seni persembahan kelolaan dramatis dan pembimbing teater, Khairunazwan Rodzy. Berbeza dengan tradisi pementasan teater, teater yang dipentaskan dalam Revolution Stage dibuat di dalam sebuah ruang kecil. Menyentuh tentang persoalan dan tema yang diangkat dalam keenam-enam cerita pendek itu, Khairunazwan lebih cenderung melihat isu dan permasalahan yang diangkat pada malam pementasan itu adalah isu yang relevan sepanjang zaman.

“Peralihan zaman yang dibawa dalam setiap cerita, dengan latar drama yang rencam menyentuh masyarakat luar bandar dan masyarakat bandar itu menyentuh pelbagai aspek kita sebagai masyarakat. Menggambarkan isu-isu kritis, relevan dan masih terjadi sehingga ke hari ini,” ujar beliau.

Setiap satu drama pendek akan berpusar dalam konflik, perbualan, polemik dan pemikiran antara dua watak dan subjek utama, sama ada pasangan suami isteri atau kekasih dalam “Sos Cili”, “Senapas”, “Distance Between Us” dan “Menjelang Takbir”, rakan sekerja dan pencari rezeki di dalam “Kubur”, mahupun penampilan dua elemen ambiguiti tentang baik dan buruk dalam “Melihat Setan Bekerja”. Setiap drama pendek diarah oleh pengarah yang berbeza.

Setiap pengarah juga mendapat kebebasan untuk memilih sendiri naskhah drama yang mahu dipentaskan, kerana menurut Khairunazwan, Teater Kompilasi Vol. 6 ini berperanan sebagai kelas pengarahan bagi para pengarah yang terlibat.

Yang paling utama dalam tugas sebagai seorang pengarah teater ialah pemilihan skrip. Bukan cari atau jumpa skrip, tetapi pengarah harus pilih skrip. Manakala syarat utama untuk memilih skrip pula adalah pengarah mesti meminati skrip, dalam elemen yang pengarah harus cari sendiri. Sama ada pada aspek isu, persoalan, konsep, subjek atau mesej.

Drama pertama, iaitu “Sos Cili” adalah sebuah naskhah asal Tony Devaney Morinelli, yang telah diadaptasi kepada bahasa Melayu oleh pengarahnya sendiri, Firul Amry. Azril Suhaili dan Hazirah Norizan tampil sebagai pelakon dalam watak suami isteri yang sedang tersekat dalam takah hubungan yang celaru.

Teater “Kubur” pula adalah adaptasi daripada karya dramatis Wira Manja. Pengarahnya, Azizi Aziz berusaha untuk menggambarkan sifat manusia yang bergembira atas kesusahan orang lain, dengan paparan empat watak lakonan Khal Isyaf, Ron Isa dan Shahrul Skye sebagai penduduk kampung yang menunggu rezeki, dan Qie Rahman sebagai wartawan dari bandar yang juga sedang mencari sumber rezeki. “Kubur” juga secara halus bersifat sinis dalam memaparkan perihal keikhlasan dalam kepertanggungjawapan kita sebagai penduduk dalam sebuah masyarakat.

Seterusnya, penonton dihidangkan dengan sebuah persembahan drama pendek “Melihat Setan Bekerja” karya asal Ridhwan Saidi, yang diarah oleh Aris Ardianto. Melalui “Melihat Setan Bekerja”, penonton secara literalnya sedang melihat bagaimana watak syaitan sedang bekerja. Lakonan Wafiq Qusyairi sebagai manusia yang sedang berdiri di atas pagar godaan syaitan lakonan Sam Zoui, seolah-olah menyantas penonton secara langsung tentang konflik dan iman seorang manusia. Melalui lakonan surreal dua pelakon ini, Aris berjaya memaparkan sebuah cerita yang mengusik isu psikologi, keimanan dan ambiguiti di antara protagonis dan antagonis.

Manakala, “Senapas” pula adalah drama eksperimental karya Khairunazwan sendiri yang diolah semula pengarah Sis Aini untuk menumpukan pada garapan konflik yang didorong melalui babak monolog dan dialog. “Senapas” berdiri sebagai drama eksperimental yang menggunakan perlambangan pertalian hubungan untuk mengangkat isu tabu dalam masyarakat, iaitu anak luar nikah. Melalui kekuatan monolog, Khal Isyaf dan Sara Sulaiman berjaya memenuhi pentas dengan emosi dan harapan.

“Distance Between Us”, arahan Azizi Aziz, merupakan sebuah drama pendek terbaharu karya Fattah Fauzy. Fattah juga berlakon sebagai suami dalam teater pendek itu. Drama pendek ini mengetengahkan dialog sebagai ruang untuk menjadi ke arah diri yang lebih menjanjikan daripada yang sebelumnya. Melalui drama ini, Fattah cuba memaparkan bagaimana setelah mengenal baik dan buruk, bahana dan bencana, dua orang manusia yang bercinta boleh mengukuhkan lagi hubungan yang sakti itu. Wataknya digalas Fattah sendiri sebagai suami dan Natasha Rafizi pula sebagai isteri.

Pementasan kompilasi itu ditutup dengan “Menjelang Takbir” drama asal Sasterawan Negara Usman Awang, yang telah diolah dan dimantapkan oleh pengarah Yana Mat Dan kepada drama satu babak untuk merumuskan kehidupan masyarakat dalam himpitan ekonomi dan tohmahan sosial sekeliling. Gandingan mantap dua pelakon Qie Rahman dan Sara Sulaiman sekali lagi menjanjikan sebuah drama yang mengikat emosi dan menggambarkan tragedi tohmahan sosial kepada kita sebagai manusia.

Penulis juga perasan dan menghargai usaha pihak produksi untuk memastikan setiap lopong dan kosong terisi dengan estetika seni persembahan. Di tengah-tengah kekosongan antara setiap drama, dalam transisi setiap drama, produksi menghidangkan penonton dengan sketsa pendek yang melibatkan para pelakon “Kompilasi Vol. 6” sendiri, dengan unsur tarian, gerak isyarat disertai permainan warna-warni cahaya dan muzik. Usaha yang mengisi perincian ini memaparkan komitmen Revolution Stage untuk menjanjikan persembahan yang menarik dan memuaskan kepada khalayak penontonnya.


[email protected] Bakal Sajikan Pengalaman Buka Puasa Berjemaah di Bandar Kuala Lumpur

Kuala Lumpur – Jabatan Kebudayaan dan Kesenian Negara, Kementerian Pelancongan, Seni dan Budaya akan mengadakan kembali program [email protected] 2022, iaitu berbuka puasa secara beramai-ramai pada 16, 17, dan 23 April 2022 bersamaan dengan 14,15 dan 21 Ramadan ini bertempat di Jalan Raja, Dataran Merdeka, Kuala Lumpur.

Program ini merupakan hasil anjuran bersama Persatuan Seni Budaya Putra dan rakan-rakan penganjur seperti Pusat Pungutan Zakat (PPZ), Jabatan Kemajuan Islam Malaysia (JAKIM), Masjid Jamek Kampong Bharu, Majlis Agama Islam Wilayah Persekutuan (MAIWP), Majlis Keselamatan Negara (MKN) dan Kuala Lumpur Food Truck Entrepreneurs Association. Program ini telah diperkenalkan sejak tahun 2012 dan setelah hampir dua tahun dihentikan, kini program ini kembali kepada asal, iaitu berbuka dan solat di atas hamparan tikar dan secara duduk bersila.

Program berbuka puasa ini dikira istimewa kerana para pengunjung akan berbuka di atas padang dan jalan raya dihiasi pemandangan Bangunan Sultan Abdul Samad yang merupakan satu daripada mercu tanda bandar raya Kuala Lumpur. Selain berbuka puasa bersama, solat Maghrib dan Isyak berjemaah serta solat Tarawih akan turut diadakan. Peluang yang baik bagi para Muslim yang ingin merasai pengalaman solat berbumbungkan langit malam dan berdindingkan tiupan angin semula jadi. Tambahan lagi, terdapat juga jualan trak makanan untuk para pengunjung menikmati pelbagai jenis makanan untuk berbuka di samping bubur lambuk yang akan diagihkan oleh penganjur.

Selain itu, untuk mengisi waktu para pengunjung dengan perkara yang memberi manfaat pada bulan mulia ini, pihak penganjur juga ada menyediakan aktiviti kerohanian serta persembahan nasyid. Tambahan lagi, orang ramai juga boleh mengambil peluang untuk membayar zakat kerana Kaunter Bayaran Zakat juga akan turut dibuka di [email protected] 2022.

Ketua Pengarah Jabatan Kebudayaan dan Kesenian Negara, Tuan Haji Mesran Mohd Yusop berkata, walaupun program ini diuar-uarkan kepada orang ramai secara terbuka, namun bilangan pengunjung adalah terhad dan kemasukan adalah mengikut “first come, first serve” demi menjaga kesihatan orang awam ketika berkumpul beramai-ramai.

Selaras dengan negara yang berada dalam keadaan endemik ketika ini, para pengunjung dinasihati untuk sentiasa mematuhi prosedur operasi standard (SOP) seperti mengamalkan penjarakan fizikal, memakai pelitup muka, dan sentiasa mencuci tangan serta menjaga kebersihan sepanjang program berlangsung. Pada tahun lalu, program [email protected] diadakan secara dalam talian dan  berjaya menarik lebih 10 ribu pengunjung untuk berbuka puasa bersama-sama secara hibrid. Turut diadakan ketika itu ialah program keagamaan, pertandingan marhaban dan pertandingan nasyid.


Mengekalkan Warisan Tanjak dan Semutar

Untuk mendapatkan maklumat terkini, ikuti kami melalui Telegram

Kuala Lumpur – Bertempat di Istana Budaya (IB), agensi di bawah Kementerian Pelancongan, Seni dan Budaya dengan kerjasama Persatuan Kebajikan Zuriat Keturunan Pusaka Bentan Malaysia dan Persatuan Kebudayaan dan Kesenian Warisan Tanah Beradat Negeri Sembilan telah mengadakan Bengkel Membuat Tanjak Kreasi dan Semutar pada 13 dan 14 April 2022.

Bengkel ini telah dihadiri seramai 35 orang peserta yang terdiri daripada kakitangan Istana Budaya dan juga individu yang berminat serta menghargai seni warisan ini, malah ada peserta yang hadir dari Johor Bahru. Para peserta telah mendapat tunjuk ajar oleh tenaga pakar sebenar yang memang arif dalam selok-belok penghasilan tanjak tradisional dan tanjak kreasi.

Untuk tujuan itu, dua pertubuhan telah terlibat dalam bengkel ini untuk turut membimbing serta memberikan ceramah kepada para peserta. Kedua-dua orang pembimbing berpengalaman luas dengan warisan ini, iaitu Cikgu Razali Raffiee (penceramah utama) dan Encik Hisham Jaafar (pembantu penceramah).

Menerusi bengkel ini, peserta diberikan pendedahan dan pengetahuan yang lebih mendalam berkaitan dengan tanjak dan sudah tentu akan menyuburkan rasa cinta untuk mengekalkan pemakaiannya serta tidak berasa kekok mahupun asing apabila diminta untuk membuat tanjak, sama ada untuk acara kebudayaan dan kesenian mahupun dipakai pada bila-bila masa sahaja.

Bengkel ini merupakan satu langkah berterusan yang dilaksanakan oleh Istana Budaya bagi meningkatkan ilmu pengetahuan kakitangan untuk peningkatan kepakaran dalam aspek artistik seni budaya dan seni persembahan bertaraf antarabangsa. Melalui bengkel ini juga, para peserta akan dapat memahami fungsi dan falsafah di sebalik ciptaan tanjak dan semutar sebagai simbolik yang amat besar maknanya khususnya bagi kaum lelaki.

Menurut Encik Ts. Mohd. Fadzley Abd. Shukor, Pengarah Seni Reka, Istana Budaya, bengkel yang dilaksanakan ini dapat memberikan ruang untuk pertukaran maklumat, pengetahuan dan kepakaran antara peserta dan penceramah.  Selain itu, permuafakatan dalam menyokong seni budaya dan penyebaran maklumat berkenaan perkembangan kegiatan kesenian dapat dilaksanakan kepada golongan sasaran iaitu peserta yang terlibat.

Tamat sesi perbengkelan pada hari kedua, Tan Sri Profesor Datuk Wira Dr. Abdul Latiff Abu Bakar, budayawan nasionalis dan penerima Anugerah Tokoh Kepimpinan Peradaban Warisan oleh Jabatan Agama Islam Melaka sebagai tetamu kehormat, diiringi oleh Encik Zaifri Husin, Timbalan Ketua Pengarah (Artistik) Istana Budaya telah menyampaikan sijil penghargaan kepada penceramah dan sijil penyertaan kepada para peserta.

Melalui ucapannya, beliau berharap, generasi hari ini mempunyai minat yang bersungguh-sungguh bagi mempertahankan dan mengekalkan segala warisan yang dimiliki.

Sekiranya hilang warisan ini, maka sudah tidak bermaknalah lagi martabat peradaban. Tanjak dan semutar merupakan simbol kebernasan dan keberanian seorang lelaki, sekiranya pemakaian ini lenyap ditelan zaman, maka bermakna jiwa kepahlawanan serta semangat yang teguh kepada paksi watan terhakis dan turut lenyap.

Turut hadir dalam perbengkelan dua hari ini ialah Dato’ Haji Nazri Kamal Al-Bentan, Presiden Persatuan Kebudayaan dan Kesenian Warisan Tanah Beradat Negeri Sembilan dan Persatuan Kebajikan Zuriat Keturunan Pusaka Bentan Malaysia. Pegawai projek bagi bengkel yang dianjurkan ini ialah Encik Raduan Norudin yang juga merupakan Penolong Pengarah Kostum, Bahagian Senireka, Istana Budaya.


Nafas Baharu Suasana di Hari Raya: Hadiah buat Peminat pada Hari Lebaran

Kuala Lumpur – Majlis pelancaran lagu Suasana di Hari Raya Famili Kita telah diadakan pada 15 April 2022 bertempat di Wedding Studio Sdn. Bhd. bagi mengumumkan kepada peminat-peminat seni tanah air berkenaan dengan lagu tersebut berserta tayangan video muzik secara rasmi buat kali pertama.

Lagu tersebut yang merupakan nyanyian asal artis Anuar Zain dan Ellina yang diterbitkan oleh Oja, telah diberikan nafas baharu dengan gabungan pelbagai rentak yang bersesuaian dalam genre yang dibawakan oleh semua artis yang terlibat termasuk Adibah Noor, Shidee, Ani Mayuni, Azan Scan, Bandi Amuk dan ramai lagi.

Projek lagu raya tersebut merupakan satu hadiah tanda penghargaan kepada para peminat yang telah memberi sokongan tanpa henti kepada kerjaya anak seni tanah air.

Ramai antara mereka yang kehilangan sumber pendapatan dek penularan COVID-19 yang telah memberikan impak kepada ekonomi seluruh dunia. Namun begitu, para peminat tidak putus-putus menyokong dan menghulurkan bantuan dalam perniagaan mereka supaya mereka tidak terkesan berat dengan pandemik itu.

Shidee yang dianggap paling senior dalam kalangan artis yang menjayakan lagu Suasana di Hari Raya Famili Kita berkata, kesempatan itu akan menjadi sebuah memori yang indah dan akan dikenang sepanjang karier beliau kerana berpeluang untuk menyanyikan sebuah lagu raya kegemaran rakyat Malaysia bersama rakan-rakan artis yang terdiri dari pelbagai lapisan umur.

Idea untuk mengolah lagu ini telah dicetuskan oleh Ani Maiyuni dalam perbualan kosong bersama Azan Scan dan kini perkara tersebut menjadi kenyataan apabila sejumlah 16 orang artis bergabung untuk menyampaikan lagu ini. Selain artis tempatan, penyanyi dari negara jiran, Upiak Isil turut diajak untuk menjayakan projek lagu raya ini. Hasilnya, proses rakaman lagu dan video telah dibuat sepenuhnya oleh Upiak di Jakarta sebelum dihantar secara dalam talian ke Malaysia bagi proses suntingan dan master.

Lagu berdurasi empat minit yang disampaikan oleh gabungan artis yang menggelarkan diri mereka “Famili Kita” telah menjalani penggambaran di sebuah inap desa yang berkonsepkan ekopelancongan di 1858, Semungkis di Hulu Langat, Selangor. Berlatarbelakangkan suasana desa, video muzik ini mengisahkan kemeriahan sebuah keluarga yang membuat persiapan menyambut lebaran diselitkan dengan pelbagai aksi lucu yang bakal membuat Hari Raya Aidilfitri para penonton lebih ceria.

Berkongsi pengalaman ketika penggambaran video muzik dijalankan, Nico G. berkata, suasana hari tersebut seolah-olah hari raya sebenar kerana setelah lama mereka tidak bersua muka, akhirnya mereka berkumpul untuk menjayakan projek istimewa ini.

Artis lain yang terlibat dalam menjayakan projek ini ialah Aliff Aziz, Aweera, Saiful Apek, Yassin, Nikki Palikat dan Suki Low. Lagu ini telah mula diedarkan pada 8 April lalu sudah boleh dinikmati di semua medium muzik digital manakala video muzik boleh ditonton di platform YouTube di pautan ini.


Zoom Kartun Semarakkan Ramadan yang Mulia

Untuk mendapatkan maklumat terkini, ikuti kami melalui Telegram

Kuala Lumpur – Industri komik di Malaysia antara yang turut terkesan akibat pandemik COVID-19 yang lalu. Tempoh dua tahun ini memberikan pelbagai pengalaman bagaimana iltizam penggiat bidang ini bertahan dan terus dapat kembali meraikan pengetahuan daripada pelbagai sudut kebudayaan menerusi bahan bacaan komik. Walaupun tidak sehebat khalayak pembaca genre kreatif novel dan antologi yang lainnya, komik tetap menghargai pengikut setianya. Karya-karya baharu tetap diusahakan untuk diterbitkan walaupun berdepan dengan banyak halangan.

Bertempat di KL Getaway Mall, Kerinchi, Kuala Lumpur, akan berlangsung satu program bagi menyemarakkan kembali industri kartun dan komik dengan menganjurkan program Zoom Kartun Ramadan  bersempena dengan April Bulan Kartunis Malaysia (April Toon).

Menurut Presiden ANIMASI, Encik Amir Hamzah, objektif mengadakan program ini adalah untuk melahirkan generasi artis yang berbudaya dan tidak melupakan seni warisan Malaysia menggunakan medium kartun dan komik dan yang paling penting merealisasikan moto Komik Biz Studio, sebuah portal komik yang dibangunkan oleh Pengasas Komik Biz, iaitu “Bersatu Sebarkan Manfaat”.

Selain itu, misi yang hendak dicapai melalui usaha ini adalah untuk mendidik masyarakat supaya kembali menyukai seni Malaysia.

Paling penting, ujarnya lagi, adalah untuk memberikan aspirasi dan inspirasi dalam bentuk seni baharu supaya menjadi penetapan trend (trendsetting) serta memberi peluang kepada pengkarya bertapak dan menyebarluaskan ilham dalam bentuk produk lain selain komik supaya lebih berdaya saing.

Turut membahu bersama ialah Pengasas Komik Biz dan juga Pengarah Majalah Etudea, Encik Mohd. Fikri Azman,  berharap menerusi kolaborasi menjayakan program ini akan dapat mencapai visi menjadi organisasi yang pertama dalam bidang penerbitan karya kartun dan komik serta penulisan yang mempromosikan khazanah seni warisan Malaysia menerusi persembahan karya artis dan membudayakan seni Malaysia dalam bentuk yang lebih moden dan terkini menjelang tahun 2025.

Orang ramai diundang hadir memeriahkan program ini dengan mendapatkan maklumat daripada poster yang dikongsikan ini; atau hubungi urus setia melalui talian 013-6325728/03-77731160; atau e-mel [email protected] serta boleh melayari laman web komikbiz.com.

Yang akan turut hadir dalam karnival dua hari ini ialah pasukan elit pekomik Biz Studio dan pelbagai aktiviti turut diadakan. Pastikan anda tidak ketinggalan menjayakan program dua hari ini.


Hikmah Berpuasa 19 Jam di Bristol, United Kingdom

Berpuasa di Bristol, United Kingdom membuatkan Dr. Saidatul Nurul Hidayah Jannatun Naim Nor Ahmad menyelami hikmah Ramadan sebenar agar lebih menghargai segala nikmat sebagai seorang Muslim di Malaysia yang selesa dan bebas menjalankan ibadah dengan baik dan tenang.

Ibadah puasa pada bulan Ramadan yang mulia sememangnya dinanti-nantikan oleh umat Islam di seluruh dunia. Jika di Malaysia, majoriti penduduknya beragama Islam, jadi tidak hairanlah bulan yang mulia itu meriah dengan sembahyang tarawih, bazar Ramadan dan Aidilfitri, majlis buka puasa, moreh, tadarus al-Quran dan qiamullail di masjid.

Namun begitu, bagi Pensyarah Kanan dari Pusat Pengajian Perakaunan Tunku Puteri Intan Safinaz (TISSA-UUM) itu, pengalaman berpuasa di perantauan ternyata jauh berbeza dirasakan apabila menjejakkan kaki buat pertama kali di bumi Bristol itu pada tahun 2015.

Menurutnya, dia perlu berpuasa jauh lebih lama kerana kebetulan bulan Ramadan jatuh pada musim panas yang mana waktu siang lebih panjang daripada waktu malam yang menyebabkan dia dan suami mula bersahur sebelum pukul 2.00 pagi dan berbuka pada pukul 9.00 malam, iaitu lebih kurang 19 jam sehari secara keseluruhannya.

“United Kingdom merupakan antara negara yang panjang waktu berpuasa di Eropah, selain Sepanyol dan Turki di belakang Iceland dengan waktu berpuasa 21 jam. Walaupun waktu berpuasa begitu panjang, aktiviti harian tetap berjalan seperti biasa,“ katanya.

“Saya masih akan berjalan kaki ke kampus yang terletak 20 minit dari kediaman pada setiap hari memandangkan kami tiada kenderaan di sana serta menaiki bas sekiranya perjalanan agak jauh,” katanya.

Dr. Saidatul berkata, Bristol merupakan bandar yang agak berbukit dan menjadi satu cabaran apabila dia perlu melalui jalan berbukit dalam cuaca sejuk tanpa makan dan minum.

Menurutnya, sepanjang Ramadan di luar negara, dia banyak belajar memasak sendiri, tambahan pula kos hidup di negara orang itu sangat tinggi, selain pilihan makanan halal yang terhad.

Mengenang kenangan bertarawih, Dr. Saidatul berkata, “di Malaysia, umat Islam akan berjemaah menunaikan solat tarawih tetapi berbeza di Bristol apabila mereka hanya mendirikan solat di rumah masing-masing sahaja kerana masjid terletak jauh dari kediaman.“

“Bukan itu sahaja, risiko keluar malam di Bristol agak tinggi dan berbahaya kerana selepas pukul 7.00 malam selalunya penduduk tempatan akan mula mengunjungi kelab malam dan pelbagai kemungkinan seperti gangguan mahupun jenayah boleh berlaku.“

“Saat itu, kami terkenang desa tercinta, suasana hening dan peluang beribadah di masjid, rindu kuliah Maghrib, malah rindu suara azan yang sungguh indah sebagai halwa telinga. Benarlah kata pepatah, hujan emas di negeri orang, hujan batu di negeri sendiri lebih baik,” katanya.

Dengan pengalaman yang tidak ternilai harganya ini, banyak pengajaran yang dipelajari dan itulah hikmahnya merantau agar kita lebih menghargai dan menyayangi asal usul kita.

Menurutnya, dia sedar akan hikmah setiap kejadian-Nya termasuk berpuasa di negara empat musim yang mengingatkan betapa Allah SWT itu Maha Adil kerana walaupun terpaksa berpuasa selama 19 jam, namun tidak terasa terlalu lapar mahupun dahaga kerana cuaca yang sejuk dan dingin.


Bahasa dalam Novel Terawal di Malaysia

Untuk mendapatkan maklumat terkini, ikuti kami melalui Telegram

Hikayat Panglima Nikosa (HPN), karya Ahmad Shawal Abdul Hamid, yang diterbitkan pada tahun 1876 di Kuching, Sarawak, telah ditemui tersimpan di Rhodes House Library, Oxford, pada tahun 1981.

Novel yang berusia 145 tahun itu diterbitkan pada zaman pemerintahan Charles Brooke, enam tahun selepas Sarawak Gazette diterbitkan. Novel berkenaan telah diteliti dari pelbagai aspek tetapi belum terdapat kupasan yang mendalam dari sudut bahasa.

Naskhah simpanan Sir Hugh Low, yang pernah berkhidmat di bawah James Brooke, sebelum menjadi Residen Perak pada tahun 1877 itu mengisahkan tentang watak seorang pemuda yang bernama Nikosa, yang telah diminta oleh ayahnya untuk membantu mempertahankan dan mengamankan “negeri di sebelah timur” daripada serangan pihak musuh.

Karya ini bagi banyak sarjana membawa pembaharuan dari pelbagai segi dari segi persoalan atau tema, plot, perwatakan dan latar cerita. Sebagai novel Melayu pertama di negara ini, karya ini tentulah menggambarkan realiti dan semangat zaman yang menarik untuk dicerakin.

Apakah keistimewaan HPN dari segi bahasa? Adakah karya yang memaparkan ideologi pembaharuan dari segi pertanian, pendidikan, perancangan ekonomi, dan  perumahan itu menarik dari segi bahasa? Sejauh manakah bahasa sezaman diserlahkan dalam novel itu?

Seperti novel sezaman yang lain, hikayat ini dimulakan dengan ungkapan lazim: “Alkisah, maka adalah diceterakan oleh orang yang empunya cetera ini, maka adalah pada zaman ini di dalam negeri yang di sebelah timur…” Alkisah yang biasa digunakan dalam hikayat atau tulisan pada zaman dahulu bermaksud menurut ceritanya.

Hakikatnya, HPN tidak dapat lari daripada perkataan dan ungkapan klasik yang sudah menjadi kelaziman dan konvensi dalam karya yang berusia lebih seabad. Perkataan yang bersifat klasik berfungsi sebagai penghias, penyedap atau pemula ayat. Ciri-ciri bahasa sedemikian selalu ditemui dalam naskhah hikayat Melayu lama.

Daripada pemerhatian dalam teks ini, pengarangnya yang juga jurutulis Kerajaan Brooke, gemar menggunakan ayat yang panjang-panjang tetapi tidaklah sampai menyulitkan pembacaan.

Dari segi struktur ayat, Ahmad Shawal masih lagi tidak membawa apa-apa pembaharuan. Sebagai karya pada peringkat awal, sama seperti karya Abdullah Munshi dalam Hikayat Abdullah, pengarang novel ini masih tidak dapat lari daripada penggunaan kata asli dalam tulisannya. Bukan sahaja bahasa yang digunakan itu bahasa lama tetapi struktur ayatnya juga masih dipengaruhi oleh bahasa hikayat.

Penggunaan kata-kata asli seperti maka, hatta dan arakian sering digunakan. Kata “maka” digunakan daripada ayat pertama hinggalah kepada ayat terakhir dalam novel ini yang seolah-olah bertindak sebagai anafora. Dalam ayat pertama sahaja terdapat empat kali penggunaannya, manakala dalam dua perenggan terakhir terdapat lapan kali penggunaan perkataan yang bermaksud lalu, dan selepas itu.

Dalam seluruh teks terdapat 127 kali “maka” yang digunakan, menandakan bahawa unsur bahasa klasik dan lama begitu mempengaruhi pengarang. Selain maka, penanda wacana pemula lain yang digunakan ialah demikianlah, akan tetapi, setelah itu, hatta, pada tatkala itu, sekali peristiwa pada suatu hari, kemudian, demikianlah,  telah selesailah dan arakian.

Ternyata, pengarang yang berasal dari Sumatera ini belum dapat membebaskan secara total pengaruh tersebut. Contoh penggunaan kata-kata penghias ini dalam ayat klasik HPN berfungsi sebagai penanda wacana untuk menyatakan episod atau peristiwa yang telah berlalu dan akan berlaku, sekali gus memperlihatkan perubahan dalam pergerakan cerita atau peristiwa.

Seperkara yang menarik, laras bahasa istana turut digunakan, membayangkan darjat pengguna atau watak seperti beta. Dalam hierarki masyarakat yang dipaparkan, terdapat golongan rakyat biasa, menteri dan pemerintah. Terdapat juga “orang tua-tua, orang kecil-kecil atau orang kebanyakan dan “yang hina”. Dengan cara itu, dapat memperlihatkan susun lapis sosial dalam masyarakat pada ketika itu. Pengarang menyesuaikan penggunaan kata ganti nama yang sesuai apabila watak berbicara.

Yang turut dikesan dalam novel ini ialah penggunaan dialek tempatan seperti lepak, merakit, uma, mulong, buak angkalak, sepasuk padi, sepasuk biji mulong dan diringga. Namun begitu, perkataan arkaik  atau kuno termasuklah dialek Melayu Sarawak seperti adang dan diringga sudah tidak lagi digunakan pada hari ini.

Terdapat juga pengaruh bahasa daripada kaum Iban dalam HPN sebagaimana dibuktikan daripada kehadiran perkataan “mengayau”, yang bermaksud amalan  membunuh musuh pada zaman dahulu kala untuk diambil kepalanya bagi menunjukkan kepahlawanan seseorang atau untuk upacara ritual dalam masyarakat Dayak.

Bagi saya, selain daripada memperlihatkan penggunaan dialek tempatan, kehadiran unsur tersebut juga membuktikan bahawa novel ini memaparkan latar tempatan. Mancawarna tempatan dikentalkan dengan kehadiran unsur tersebut, apatah lagi dengan adanya kehadiran flora berkaitan yang turut terdapat di Sarawak.

Tidak dapat disangkal bahawa HPN juga menunjukkan adanya ciri pengaruh bahasa Melanau, khususnya yang berkaitan dengan tanaman rumbia yang lebih dikenali sebagai mulong dan kehadiran perkataan seperti lemantak. Sarawak terkenal dengan pengeluaran sagu. Perusahaan sagu sejak awal abad ke-19 merupakan nadi ekonomi masyarakat terutamanya masyarakat Melanau.

Satu titik tolak penting dalam perniagaan lemantak berlaku apabila Singapura mengimport produk tersebut pada awal abad ke-19. Kesudahannya, banyak kilang sagu didirikan oleh pemodal Cina di Singapura. Terdapat nama Jalan Sagu dan Lorong Sagu di Singapura, bersempena dengan kegiatan memproses sagu di kawasan terbabit mulai tahun 1840.

Pada tahun 1850-an, terdapat 30 kilang sagu dengan pengeluaran 8000 tan setahun daripada kilang-kilang di kawasan itu. Pada tahun 1877, Mukah dan Oya menyumbang sebanyak 36 peratus daripada keseluruhan jumlah sagu yang dieksport dari Sarawak, sebelum meningkat kepada 88 peratus pada tahun 1885.

Novel ini seperti novel pada zaman moden turut memperlihatkan percubaan pengarang untuk menerokai sempadan kemungkinan bahasa dari segi aspek jalinan penulisan. Meskipun demikian, penerokaan dan percubaan itu masih lagi pada tahap minimum terutamanya jika ditinjau dari sudut teori retorik atau stilistik mengikut ukuran pada hari ini. Setidak-tidaknya, adanya usaha pengarang untuk menimbulkan kesan tertentu melalui wacana atau teks yang dikarangnya. Hal ini demikian kerana unsur stilistik lain seperti metafora kelihatan tidak digunakan.

Bagi saya, yang menarik ialah bagaimana dalam percubaannya untuk menimbulkan kesan kental terhadap perkara yang digambarkan, pengarang cenderung untuk melebih-lebihkan gambarannya dengan menggunakan ungkapan tertentu yang bersifat hiperbolik atau berlebih-lebihan.

Di banyak tempat dalam teks ini, terdapat unsur yang melebih-lebihkan gambaran sama ada dari segi emosi, keadaan dan sebagainya. Hal ini dibuktikan daripada penggunaan frasa seperti “terlalulah sangat ketakutan dan bimbang hatinya tiadalah tentu bekerja di luar rumah”. Hal ini bagi melukiskan perasaan ayah Nikosa disebabkan oleh kehadiran musuh.

Ayat yang berikut turut mengukuhkan kenyataan ini, “Dan lagi, sekalian orang-orang perempuan dan anak-anak kecil berteriak-teriak di dalam tidurnya sebab di dalam tidurnya adalah termimpi-mimpi musuh datang hendak melanggar rumah”. Ungkapan lain pula termasuklah “terlalulah suka serta asyik mendengar”, “ceteranya”, “orang kecil-kecil yang hina, sedangkan orang yang tua-tua lagi tercengang-cengang” dan “terlalulah susah, terlalulah sakit”.

Ayat “maka ia pun menarik nafas baru, terlalulah panjang sampai kedengaran  hendak terbelah dua dan air matanya pun melelehlah sebagai hujan gugur dari langit,” serta “mukanya gilang-gemilang dan nafsunya pun seperti baru bertumbuh”, “riuh-rendah bunyinya melanggar musuh yang sampai banyaknya beribu-ribu tubuhnya”, dan “hati Nikosa pun terlalulah naik besar seperti bulan waktu purnama” pula menunjukkan adanya unsur hiperbola.

Pengarang juga banyak menggunakan ungkapan “terlalulah” untuk menggambarkan kadar kesangatan. Hiperbola ialah satu jenis gaya bahasa yang mengandung kata, frasa, ataupun kalimat yang berlebih-lebihan, baik dari sifatnya, ukurannya mahupun jumlahnya ketika pengarang menggambarkan sesuatu dengan maksud untuk menimbulkan kesan yang lebih bertenaga.

Disedari atau tidak, unsur hiperbola itu disertakan dengan unsur simile dengan kehadiran ungkapan “melelehlah sebagai hujan turun dari langit”. Di tempat lain, apabila memerihalkan keadaan rupa Pilina yang hidup susah dan miskin kerana menanggung beban hutang sehingga hidupnya susah, pengarang melukiskan sebegini: “…rupanya dan pakaiannya pun tiadalah sempurna serta tubuhnya pun nipis seperti orang tiada makan dan minum sepuluh hari” bagi menggambarkan keadaan fizikal watak berkenaan.

Unsur simile juga digunakan “seperti lelah orang bertugal air”. Gambarannya berlebihan kerana unsur hiperbola yang ditambah dengan unsur simile bagi menimbulkan kesan melampau.

Jelaslah, pengarang sedar bahawa penggunaan unsur bahasa tersebut adalah untuk menekan, memperhebat, mahupun memberikan kesan yang berlebihan terhadap pelukisannya dalam teks dan wacana yang dihadirkan.

Selain simile, simpulan bahasa yang biasa digunakan dalam kalangan masyarakat Melayu Sarawak turut digunakan seperti “angkat-angkat bujang” yang bermaksud umur akil baligh dan “menaruh hati yang murah kepada orang semuanya” yang bermaksud suka memberikan bantuan atau pertolongan.

Novel ini turut memperlihatkan keunikannya dari segi persoalan dan pemikiran, selain daripada cubaan pengarang untuk memanipulasikan unsur bahasa. Meskipun ditulis hampir 150 tahun lalu, tidak syak lagi bahawa pengarang sedar akan perlunya unsur bahasa sastera dianyam ke dalam teks berkenaan.

Dengan cara itu, pengarang cuba menerokai sempadan kemungkinan bahasa dengan mengeksploitasikan pelbagai unsur bahasa sastera dengan daya imaginasi, kreativiti dan kemahirannya sebagai guru bahasa pada zaman pemerintahan Brooke. Kehadiran unsur jalinan penulisan dan retorik dan stilistik tertentu dalam teks berkenaan membantu untuk meningkatkan nilai keindahan bahasa dan sastera dalam novel bersejarah itu.

Dr. Jeniri Amir − Pengamat bahasa dan penganalisis politik yang merupakan Felow Kanan Majlis Profesor Negara.


Meneliti Warisan Sihat dan Cantik (Bhg. 3)

Untuk mendapatkan maklumat terkini, ikuti kami melalui Telegram

Perkongsian berkaitan dengan ilmu tradisional alam Melayu khususnya merujuk naskhah perubatan Melayu amat menarik untuk diteliti. Dengan itu, kita memahami bagaimana generasi terdahulu menyelidiki, membuat uji kaji dan seterusnya berhasil memformulasikan rawatan ataupun penawar kepada sesuatu penyakit. Paling mengujakan apabila sesuatu penyakit itu dihubungkaitkan pula dengan unsur alam seperti tanah, air, api dan angin.

Penulisan bahagian ketiga ini akan meneliti kandungan rahsia sihat dan cantik berdasarkan perkongsian Profesor Pengajian Islam dan Manuskrip Melayu, Fakulti Pengajian Quran dan Sunnah, Universiti Sains Islam Malaysia (USIM), Profesor Dr. Muhammad Mustaqim Mohd. Zarif.

Sebelum itu, masihkah para pembaca mengingati doa ketika melihat cermin?

Doa tersebut bermaksud, ‘Ya Allah sebagaimana Engkau telah cantikkan kejadianku (rupaku), maka cantikkanlah juga akhlakku.’

Daripada doa yang dikongsikan ini fahamlah kita bahawa secara holistik, pakej cantik kejadian di sini ialah sihat dan cantik tubuh badan akan menyerlah pula kepada keseluruhan penampilan seseorang yang ditunjangkan dengan akhlaknya. Akhlak ini sudah tentu pula bersandar pada tingkah laku dan tutur kata seseorang yang mencerminkan akal budi serta santun bahasanya kepada orang lain dan masyarakatnya.

Mengamati doa ini kemudian dihubungkan dengan perkongsian Profesor Dr. Muhammad Mustaqim memang sangat menarik, kerana berdasarkan kajian beliau, generasi Melayu terdahulu sudah melaksanakan pengintegrasian ilmu.

Ilmu yang meliputi pakej yang lengkap untuk melahirkan individu yang sempurna kerana bagi generasi terdahulu yang berpaksikan tauhid, Nabi Muhammad SAW ialah suri tauladan yang terunggul. Oleh hal yang demikian, pemindahan ilmu zaman silam telah pun berlaku dengan pesat apatah lagi dengan adanya pengaruh Islam pada abad 1300M.

Ilmu-ilmu ini sudah tentu berpaksikan ajaran al-Quran dan sunah, dan hikmahnya walaupun al-Quran satu-satunya memiliki mukjizat yang dipelihara oleh Allah SWT sehingga dunia ini menuju titik noktahnya, manuskrip-manuskrip Melayu ini seolah-olah diizinkan oleh-Nya jua untuk hidup dan mengiringi kitab suci ini. Simboliknya, daripada tubuh yang sihat ini, manusia alam Melayu ini akan dapat menghidupkan ilmu-ilmu daripada kitab suci ini kelak.

Persoalannya, bagaimanakah manusia alam Melayu mendapat ilham merawat penyakit yang dihidapinya? Profesor Dr. Muhammad Mustaqim mengatakan semuanya berlaku daripada interaksi generasi terdahulu dengan alam. Dikatakan, ketika itu ditemui seekor ibu burung yang berjaya merawat kaki anaknya yang sengaja dipatahkan beberapa kali oleh manusia kerana ingin melihat apakah yang akan dilakukan oleh ibu burung ini untuk merawat kaki anaknya yang dipatahkan itu, dan dengan menggunakan daun rusuk kerbau dan daun lemiding, ibu burung ini berjaya merawat kaki anaknya yang patah.

Kisah ibu burung ini seolah-olah terhubung pula dengan kisah Qabil, anak Nabi Adam yang buntu kerana terkorbannya Habil, yang akhirnya ditunjukkan Allah dengan perilaku seekor burung yang menimbus seekor lagi burung yang telah mati. Burung juga menjadi petunjuk ilmu perubatan di alam Melayu ini semasa bermula dan terus berkembang.

Sejak itu, dikatakan ilmu perubatan ini terus berkembang dan hingga kini manuskrip-manuskrip ilmu Alam Melayu ini tersimpan dan dijaga rapi bak menjaga “sang puteri” di Pusat Kebangsaan Manuskrip Melayu di Perpustakaan Negara Malaysia (PNM). Manuskrip ini terpelihara dan dilindungi dengan sepenuh hati.

Yang menariknya, menurut Profesor Dr. Muhammad Mustaqim, ilmu-ilmu perubatan Alam Melayu ini meliputi unsur roh dan jasad. Walaupun dilatari unsur animisme kemudian Hindu dan Hindu-Buddha, dan akhirnya Islam, pengaruh ini melatari budaya keilmuan perubatan Melayu.

Daripada sejarah dan unsur budaya ini jelaslah apa-apa yang dikongsikan oleh Profesor Dr. Muhammad Mustaqim, iaitu generasi alam Melayu yang memiliki ilmu perubatan ini turut melakukan adaptasi, penyesuaian, pembersihan dan mengalami juga reformasi kepada amalan perubatan tertentu dan proses ini sentiasa berterusan bagi mengekalkan amalan perubatan ini dari generasi ke generasi dan kemudian terakam melalui naskhah perubatan Melayu, iaitu “Kitab Tib“.

Berdasarkan kajian beliau juga bahawa perubatan yang dimaksudkan di alam Melayu ini ialah ilmu dan seni yang berkaitan dengan pemeliharaan kesihatan dan pencegahan, pengurangan dan penyembuhan penyakit. Kemudian ilmu ini dipanggil dengan beberapa nama antaranya ilmu tib, ilmu tabib, perdukunan, perbomohan, perubatan, mujarrabat, paubatan, usada dan lain-lain.

Kemudian pengamal perubatan Alam Melayu ini serasi dengan istilah tib dan dilihat paling sesuai, menyeluruh dan lebih menggambarkan penghasilan, perkembangan dan kemajuan serta pengamalan ilmu dalam konteks masyarakat Melayu.

Tanpa diketahui umum bahawa para tabib dan dukun ini sebenarnya mempraktikkan perubatan yang bersifat ilmiah dan amat ketara sistematiknya kerana ditemukan kaedah, terdapat istilah dan pendekatan yang mantap dan tetap daripada “Kitab Tib“ ini.

Ilmu perubatan ini diberikan perspektif perubatan tradisional berbanding sains moden. Inilah istimewanya “Kitab Tib“ Melayu kerana hubungan roh dan jasad itu terikat dengan kukuh untuk melahirkan sihat yang holistik.

Uniknya ilmu tib Melayu ini menampilkan variasi dan trend (aliran) tertentu. “Ilmu ini juga menekankan keseimbangan rohani dan jasmani,” ujar Profesor Dr. Muhammad Mustaqim lagi. Malah yang paling tekal perjuangan aliran perubatan ini sejak beratus-ratus tahun lampau ialah wujudnya pertallian erat antara perubatan dengan hikmat, iaitu berlandaskan norma Islam yang beriktikad menyerah diri kepada Yang Maha Kuasa, iaitu tawakal, manakala adaptasi unsur pra-Islam yang masih diwarisi oleh pengamal perubatan tradisional menerusi ilmu tib ini termasuklah mantera, jampi, simbolisme haiwan mistik seperti naga, dewa/batara guru dan lain-lain.

Daripada perkongsian ini jelas hikmah yang ditanamkan oleh ilmu tib Melayu iaitu memahami bahawa segala penyakit yang dialami oleh seseorang itu didatangkan oleh Allah SWT, oleh hal yang demikian, perawatan yang dilakukan cumalah sebahagian usaha yang dilakukan oleh pengamal ilmu ini dan selebihnya kuasa daripada-Nya jualah yang menyembuhkan atau mengurangkan sesuatu penyakit.


Teater “Langit Perang di Tanah Air” daripada Khairunazwan buat Rakyat Bangsa

Untuk mendapatkan maklumat terkini, ikuti kami melalui Telegram

Petaling Jaya – Baru-baru ini, teater “Langit Perang di Tanah Air” karya dan arahan Khairunazwan Rodzy dipentaskan buat lima malam, bermula pada 15 April 2022 hingga 19 April 2022 yang berlangsung di studio Revolution Stage, Petaling Jaya.

“Langit Perang di Tanah Air” bukan sahaja berdiri sebagai sebuah naskhah yang memaparkan nasib keluarga dalam kekangan kemampuan mereka untuk memilih keputusan, tetapi juga buat pengamatan dan penonton dalam nasib mereka sebagai rakyat dalam sesebuah negara. Bagaimana gelagat pemimpin sebuah masyarakat yang akan berpaling terhadap masyarakatnya apabila mereka ditimpa gejolak? Khairunazwan menggarap sebuah alegori pendek tentang sifat egoistik oleh para pemimpin “yang bertanggungjawab”.

Garapan Khairunazwan dalam drama ‘Langit Perang di Tanah Air’ memaparkan suara-suara yang terkurung dalam pekung rakyat, dengan menggunakan watak adik-beradik yang lapan sebagai alegori cerita masyarakat negara yang berbilang fikiran, persetujuan dan masalah.

Jelas bagaimana pengarang bermain dengan alegori itu apabila setiap watak adik-beradik yang lapan itu mempunyai masalah yang pelbagai dan latar hidup yang berbeza-beza. Mereka dilihat sebagai adik-beradik yang mempunyai konflik seteguh batu, namun terpaksa untuk bersatu sementelah masing-masing terperangkap dalam tragedi. Seperti idea yang berbunyi tragedi itu menyatukan manusia.

Malah dilihat juga melalui sembilan watak utama dalam drama ini, mereka ialah wakil bagi setiap lapisan masyarakat sesebuah negara; tidak kira negara apa, seperti ahli korporat, wartawan, seniman, “mat rempit” malah suami dan isteri, bahagia ataupun sebaliknya, itu semua adalah masyarakat yang dipaparkan melalui hubungan adik-beradik ini.

Dengan konflik yang tersendiri dan tidak sentiasa bersekedudukan antara satu dengan lain, mereka menemui titik temu antara mereka apabila sebuah bencana; seperti perang, menimpa mereka yang menyaksikan nasi telah menjadi bubur.

Dalam drama ini, Malaysia sudah mencapai tahun 2030. Bagaikan mimpi, langit Malaysia pada malam Hari Raya Aidilfitri (sesuai dengan pementasannya pada bulan puasa) tahun itu berwarna perang. Sekelip mata sebuah negara yang aman dilanda bencana perang, dilihat melalui lensa lapan orang adik-beradik yang telah berpecah-belah hubungan sesama mereka. Dalam gemelut perang yang mencemaskan, masing-masing berusaha untuk pulang ke rangkulan keluarga yang tercinta.

Walaupun dalam keadaan krisis, ketua-ketua negara pula dipaparkan sebagai pihak yang leka dan tidak kompeten, sekali gus melalaikan mereka untuk bertindak menyelamatkan rakyat sedangkan rakyat tiada kerja campur tangan dalam urusan peperangan dari awal lagi.

Khairunazwan menggarapkan babak-babak kabut dan mencemaskan yang bermain secara parallel, dan menarik penonton untuk menjelajah ke dalam cerita dengan lebih naik-turun emosi. Seperti yang dibuat dalam naskhah “Muzikal Sudirmania”, unsur babak yang memotong-motong dan mencemaskan penonton itu lebih lantang sebagai pendorong cerita.

Dari sudut pandang Thia, kepada sudut pandang Angah, kepada sudut pandang Anjang malah sudut pandang Perdana Menteri (yang perlahan dipaparkan sebagai antagonis), Khairunazwan dan para dramawan berhasil mementaskan pementasan yang mapan naratifnya, kemas garapannya.

Setiap karyawan mempunyai matlamat masing-masing dalam menukang karya. Matlamat yang menjadi sasaran utama seorang karyawan adalah mencari kebenaran atau keadilan buat masyarakatnya.

Pada hakikatnya, tiada siapa-siapa yang sempurna dalam menggalas peranan seorang manusia, mahupun seorang pengkarya yang berkarya untuk menyuarakan keadilan. Namun begitu, dalam ketidaksempurnaan itu, kita masih cuba untuk menegakkan keadilan, kerana itulah yang memanusiakan kita. Penulis drama “Langit Perang di Tanah Air” cuba untuk mengetengahkan isu keadilan yang dikeluarkan daripada suara-suara rakyat dalam gelombang krisis ciptaan penulis.

Kekuatan yang dapat dilihat dan diyakini oleh para penonton dalam pementasan teater ini ialah elemen transisi yang dikemaskan oleh para dramawan. Antara setiap babak dan adegan, perubahan nuansanya lebih meyakinkan. Juga jika dilihat pada penyusunan tata cahaya, siluet dan warna yang dipancarkan pada wajah Perdana Menteri dan Thia ketika harapan semakin memudar dan bayang cahaya langit berwarna perang.

Menampilkan sekumpulan pelakon teater baharu, pementasan ini adalah pementasan pertama mereka sebagai sebuah kumpulan kepada khalayak awam. Baihaq Majid, Azri Khair, Jihaa Sham, Fatin Q, Izzat Syahmi, Iz Rafdhy, Arissa Rahim, Jeremy Bong tampil sebagai pelakon dengan persembahan yang kuat dan menjanjikan, dan Faiq Irfan dan Khal Isyaf sebagai dramawan yang makin ramah dalam ranah teater pula semakin berani dalam mengangkat watak-watak yang mencabar.

Pementasan teater “Langit Perang di Tanah Air” kali ini merupakan pementasan kedua bagi naskhah itu oleh dramawan Revolution Stage. Memandangkan ini ialah naskhah dramatis yang sudah mapan kepengarangannya, malah dengan beliau juga berdiri sebagai pengarah, dari sisi penceritaan itu sahaja sudah cukup meyakinkan khalayak yang mereka akan menonton sebuah teater yang menjanjikan kepuasan.

Namun demikian, pementasan kali ini memaparkan kekuatan para pelakon yang akan menyambung jalur pelakon teater tanah air. Walaupun ini adalah persembahan pertama mereka secara satu kumpulan kepada khalayak awam, persembahan mereka tetap menyuntik emosi; memberikan lambang harapan bahawa semangat prodigi pelakon teater tempatan masih kuat dan semakin terang masa hadapannya.


Jerayawara Tourism Malaysia di India

Untuk mendapatkan maklumat terkini, ikuti kami melalui Telegram

Kuala Lumpur – Setelah dua tahun Malaysia menutup sempadan akibat pandemik COVID-19, akhirnya pada tanggal 1 April 2022, Malaysia kembali menerima kehadiran “tetamu”, iaitu pelancong dari negara asing untuk menikmati keindahan negara ini.

Bagi meningkatkan lagi kedatangan pelancong dari India, khususnya, Tourism Malaysia telah menganjurkan “Jerayawara di India” pada 18 April hingga 30 April 2022. Malaysia Tourism Promotion Board atau lebih dikenali sebagai Tourism Malaysia merupakan sebuah agensi di bawah Kementerian Pelancongan, Seni dan Budaya Malaysia yang bertanggungjawab dalam mempromosikan Malaysia sebagai destinasi pilihan bagi para pelancong.

Jerayawara tersebut diadakan di enam bandar utama di India yang bermula di New Delhi dan akan diikuti oleh Ahmedabad, Mumbai, Hyderabad, Bangalore dan Chennai. Diketuai oleh Pengarah Kanan Bahagian Promosi Antarabangsa (Asia/Afrika) Tourism Malaysia, Manoharan Periasamy, jelajah promosi ini juga disertai oleh kumpulan industri pelancongan Malaysia yang terdiri daripada tiga syarikat penerbangan tempatan, 22 ejen pelancongan, empat pengusaha hotel dan empat pengasas produk.

India telah membenarkan penerbangan penumpang antarabangsa bermula pada 27 Mac lalu dan jumlah penerbangan Malaysia-India mencecah 76 penerbangan setiap minggu. Jumlah ini menunjukkan pemulihan sektor pelancongan semakin baik walaupun jumlah penerbangan sebelum pandemik adalah kira-kira 200 penerbangan setiap minggu.

Dengan penamatan keperluan kuarantin bagi pelancong antarabangsa yang lengkap vaksinasi, para pelancong hanya perlu menjalani ujian saringan RT-PCR dua hari sebelum berlepas dan RTK-Ag dalam tempoh 24 jam selepas tiba di Malaysia.

India ialah sumber ketibaan asing ketujuh terbesar bagi Malaysia sebelum pandemik dengan mencatatkan lebih 600 ribu dan 700 ribu ketibaan pelancong India masing-masing pada tahun 2018 dan 2019. Pascapandemik menunjukkan India merupakan negara di tempat empat tempat teratas bagi ketibaan asing ke Malaysia. Selaras dengan peningkatan tersebut, Pengarah pejabat Tourism Malaysia di New Delhi, Sulaiman Suip memaklumkan bahawa syarikat-syarikat penerbangan merancang untuk meningkatkan lebih banyak bandar India dengan Kuala Lumpur menjelang musim panas kelak. Selain itu, jumlah penerbangan akan dibuka lebih banyak dan jumlah tambang bagi laluan Malaysia-India juga akan dikurangkan sesuai dengan peningkatan permintaan perjalanan.

Jelajah promosi tersebut bukan sahaja bertujuan untuk menarik minat pelancong asing ke Malaysia, malah untuk menanam semula keyakinan kepada para pelancong, dari India khususnya, bahawa negara sudah beransur pulih daripada pandemik yang melanda dunia dan bersedia untuk menerima kedatangan para pelancong. Apatah lagi, dengan pembukaan lebih banyak tempat-tempat menarik seperti taman tema Genting Skyworld, menara kedua tertinggi dunia, iaitu Merdeka 118 dan banyak lagi, para pelancong akan lebih gembira dengan percutian ke Malaysia pada kali ini.